amanoisuno/poet huggingface dataset:
鴟夷子皮贊 李華
龍蟠幽谷，非時則伏。蟬蛻高枝，飲露而飛。進如風行，退若雲歸。冥冥其幾，赫赫其居。于越霸興，强吳蕩夷。功成不居，先生得之。
戊寅入嶺丁亥上元遊碧落洞 李華
乳床奇詭鑑清漣，碧落真人古洞天。十載南遊纔一到，不訪重補到難篇。
句 李華
後夜鬰孤臺上月，更從何處照詩人。
句 李知孝
秋雨梧桐皇子宅，春風楊柳相公橋。
妙相寺清節軒 徐良弼
此君高節抗浮雲，環寺幽亭分外清。凌厲雪霜真有守，招邀日月自多情。更無一點紅塵到，但覺中襟爽氣生。爭似南牆相對處，蕭蕭流水遶除鳴。
桃花洲 徐良弼
歷騁禪扉到暮鐘，苦無勝事可深窮。歸來喚渡青溪上，唯有山桃滿路紅。
秋霜閣 徐良弼
秋霜閣下水潺潺，一片清泉漱玉寒。試把塵襟來此濯，要看披腹吐琅玕。
東峰亭 徐良弼
東峰亭上共徜徉，列嶂低銜夕照黄。酒興未闌歸騎促，一鷗輕泛白雲鄉。
句 徐良弼
青春不再汝知乎。
題張氏十詠圖 陳振孫
平生聞說張三影，十詠誰知有乃翁。逢世昇平百年久，與齡耆艾一家同。名賢敘述文章好，勝事流傳繪素工。遐想盛時生恨晚，恍如身在畫圖中。
題浯溪 趙某
元頌顔書□□□，好風吹我過三吾。倚空□□煙雲□，□古興亡草木枯。讀盡□□留□□，□□□□較錙銖。
絕句 趙範
半窗圖畫梅花月，一枕波濤松樹風。不是客愁眠不得，此山詩在此香中。
梅花 鄭會
江梅欲雪樹槎牙，雪片飄零梅片斜。半有和風到窗紙，不知是雪是梅花。
楊柳 鄭會
憶別東湖兩度春，西湖柳眼又新新。想因一樣湖邊柳，一樣春風一樣青。
題邸間壁 鄭會
酴釄香夢怯春寒，翠掩重簾燕子閒。敲斷玉釵紅燭冷，計程應說到常山。
游金精山 鄭會
春風棧閣曉雲寒，中有潺潺一玉灣。白石寨盤青石磴，蘚花猶带漢時斑。
簡頡監酒 鄭會
小立西風翠袖垂，淡黄蛺蝶□高低。重門不鎖秋香冷，何處人家有木犀。
謝送酒 鄭會
刺豹朝淋血，烹龍莫泣脂。分君新甕盎，及我舊鴟夷。竹葉供浮蟻，春風入朶頤。扶衰拜嘉惠，時復一中之。
懷宣州李司法 鄭會
憶着宣城郡，能詩李法曹。秋今已過半，夢亦罕相遭。風葉亂無數，雨螢飛不高。獨來窗下坐，燈影照離騷。
寒夜懷鄭澤民 鄭會
布袍寒旋整，圖事少曾諧。挈屋來游浙，修弓欲渡淮。家貧遲遣妹，母老苦爲懷。深夜青燈坐，思君命亦乖。
寄江西友人 鄭會
浮雲浄盡倚欄干，西望南樓未得還。怕有舊人相借問，爲梅移屋近孤山。
寄棲賢渙上人 鄭會
棲賢橋下水流沙，開了菖蒲幾度花。想得老師無別事，亂雲晴日補袈裟。
寄熊秋堂 鄭會
醉踏青山憶舊游，兩年流落古杭州。夢隨雲影忽東去，石上蘚花無限秋。
寄焦瑩中在南康 鄭會
冬青花落麥登秋，幾度相思欲買舟。近日客來因問訊，又聞觸熱過池州。
酬余判院 鄭會
新篇如許好，欲和費沉思。相聚不爲淺，能吟獨未知。柳含春細細，梅待雪遲遲。重碧沽官酒，今當與說詩。
答田耕叟 鄭會
五字推敲苦，君來尉所思。眼雖如舊識，心即要相知。屋冷雲歸早，窗深月過遲。過從無百步，清話綣論語。
聞黄叔敏雙陸因寄 鄭會
水晶簾動影傞傞，白玉棋盤金字窠。贏得阿誰花十八，日長深院笑聲多。
橘修鄉事 鄭會
壓囊紅溜滴真珠，配食江南赤鯉魚。今日錢塘江上客，自憐吾亦愛吾廬。
衢州道中 鄭會
生色薔薇插鬢斜，閑隨女伴摘新茶。回頭見客低頭笑，却拾殘花貼面花。
寧都縣道中 鄭會
綠水橋頭小釣車，數椽敗屋柱槎牙。年年賊火無人住，風落棠梨幾片花。
瑞金縣道中 鄭會
野水深深小逕斜，舊時聞是富人家。亂餘田地渾無主，近有流移來種麻。
九日奉新道中 鄭會
嫩寒獵獵酒旗斜，古路西風欲暮鴉。何處飛來雙蛺蝶，也知籬落有黄花。
與國軍道上 鄭會
時節近清明，雲官未放晴。落花春緒懶，飛絮客情輕。新上誰家冢，深林宿處程。相看一巵酒，爲爾暫忘情。
湖橋用朱申之韻 鄭會
小倚湖橋數暝鴉，竹籬深閉阿誰家。愛渠一架酴醿白，甚欲敲門覓數花。
富陽江岸 鄭會
江行吾所愛，不敢厭長途。薄日生花影，輕風老麥鬚。晚潮人趁渡，春旆客尋酤。却望青山遠，青山有鷓鴣。
夏日吳園 鄭會
斫藕敲瓜酒面涼，片雲如墨不成章。東風忽遣雨西去，相對兩烏行夕陽。
黄叔敏許惠水梔子 鄭會
八觚臺子浄無塵，六尺屏風一欠伸。忽憶西家水梔子，多時愁殺讀騷人。
陳舍人送蒲萄 鄭會
黑玉之柈白玉稜，龍須馬乳剪寒藤。自憐有母今塵土，持到黄泉喚不譍。
定齋 鄭會
亂葉不停風衮衮，狂瀾既倒浪滔滔。碧潭深處無人見，歸盡浮雲月正高。
竹月亭 鄭會
小欄干上夕陽紅，古樹根頭雪未融。落盡梅花人易老，主張楊柳是春風。
西湖客舍 鄭會
數日秋風早，單衣補未圓。長貧身事缺，多病主人憐。賣藥僧歸寺，看山客借船。推窗正烟雨，坐看白鷗眠。
分寧縣齋 鄭會
日高窗下枕書眠，带得吟情到夢邊。過鳥觸翻枝上雪，飛鴉驚破樹頭煙。百年世事聊供笑，千里鄉心最可憐。亦有門前數竿竹，短琴橫膝不須絃。
南浦亭 鄭會
山含落日暮光紫，鴈带冰雪歸影單。柳岸一舟人不渡，蘆花風戰晚來寒。
豫章客樓 鄭會
薺菜花開雨未晴，章江煙柳正愁人。無錢可買東風醉，自寫唐詩過一春。
胡氏書房 鄭會
臘盡山中不見梅，閉門高枕夢瑶臺。午窗晴日蜂喧紙，忽有麻溪道士來。
題峴坡書院 鄭會
羊公碑字晉苔昏，中有襄人古淚痕。憶作風煙漲塵土，自今日月照乾坤。維甌有客傷前哲，以峴名坡續後昆。且莫掀窗看鳬白，爲君王洗漢江渾。
一室 鄭會
坐眠惟一室，貧與病相依。風急夜沽酒，月明秋搗衣。異鄉身是寄，久客事俱非。忽忽誰可語，滿庭黄葉飛。
吉州寓舍 鄭會
處世例營營，好山長自青。鵲毛秋凈潔，鴿影夜竛竮。無客談時事，聽人講佛經。雖然非所好，亦足尉飄零。
齋中獨坐 鄭會
香殺柑花麝不如，晚窗重理讀殘書。饑烏只道無人在，偷覷盆池一個魚。
寶藏寺雨中 鄭會
秋城雨氣白紛紛，不見青山只見雲。古寺半欹僧去盡，亂鴉飛上五王墳。
劉寺 鄭會
紹興妃子寺，步步白雲深。叢冢荒難認，寒泉清到今。山高松有子，石老樹無心。寺主疎相見，如聞亦解吟。
擬行行重行行 鄭會
行行重行行，憶君行路難。十步九縈折，一峰千巑岏。空山叫猿猱，老石藏㺥虦。美人隔千里，西遊何當還。鬢髮日已老，带眼日已寬。孤燈照殘夢，雨滴芭蕉寒。所思不可見，悒悒清夜闌。
續潘探花擣衣曲 鄭會
白石砧，秋沉沉。家家擣衣燈下補，惟有妾家心最苦。妾初嫁來能幾時，良人從軍今不歸。去時楊花未飛絮，欲着春衫裁白苧。秋來暑盡白苧寒，遠征未必便可還。宮裘止是賜上將，良人猶在行伍間。擣衣擣衣寄將去，聞道分兵又西戍。茫茫莎草生寒塵，沙場不見愁殺人。堂前阿姑老，得君早歸好。擣衣擣衣空斷魂，因□上有雙淚痕。邊功未成君着力，妾身孤單君莫憶。
天慶觀尋裘司直碑 鄭會
長廊鐘鼓靜無譁，白髮高人自煮茶。可惜斷碑無覓處，石壇微雨落松花。
送程峴坡過揚州 鄭會
輕衫濕雨過淮東，鶴背功名酒一中。歇馬不須尋古事，隋家陵樹正秋風。
送孔炳先歸宜春 鄭會
微吟五箇字，客路惜年華。人世誰無別，子行吾憶家。濕雲生竹菌，晴雪噤梅花。明日煙波遠，孤舟自煮茶。
送金松槜歸永嘉 鄭會
可惜西風早，無因得放遲。吹將客歸去，空有夢相隨。舊舍松根在，新坊酒價低。倘行天竺路，須爲訪留題。
壽蘇友橘  其一 鄭會
一春湖上看花枝，看到青青杏子肥。家在江南身在浙，年年生日未曾歸。
壽蘇友橘  其二 鄭會
人誰安逸浪中魚，事費經營網上蛛。記得去年生日酒，去年無此白髭鬚。
壽蘇友橘  其三 鄭會
金輪王壽三千歲，銅狄人生五百年。茲事不須皆援古，無災無難即神仙。
梅雪堂 鄭會
素心甘澹泊，秉節性貞固。開堂撫垂雲，徘徊閲嘉樹。孤根倚絕壁，清光更囘互。生平鐵石腸，不受纖塵污。願結歲寒盟，相依共遲暮。
將抵家遇雨 鄭會
遄車偏值雨連天，疲馬難支又上船。樹杪鴉兵催急棹，渡頭漁火鎖寒烟。論心知己期將近，念子慈親望久懸。自笑歸裝無一物，就中强半是詩篇。
白衣寺 鄭會
白衣古寺瞰江流，隔斷紅塵不記秋。深羨老僧心入定，禪房花木四時幽。
句 鄭會
君未知人窮相事。
三月某日有感而書 杜範
敏不可恃，鈍宜自强。詩酒荒嬉，恐暴汝良。我日衰惰，頼汝以張。安肆日偷，古訓洋洋。我與伯氏，短檠夜書。矻矻待旦，我所不如。每一念之，抆涕痛乎。嗣而昌之，其後人歟。
和訥齋題曉山亭 杜範
理粲萬象，孰妙孰徼。卓彼南山，目游心討。露氣澄澈，浄不容掃。瑟瑟風松，剪剪煙篠。甘夢未覺，一聲晨鳥。恐隨賓送，歲月空老。整冠危坐，抱膝自笑。天際飛鴻，健翮矯矯。一念既徹，何遠不到。我卷我書，豈其弗考。萬動紛起，萬慮冥澡。斯物之格，斯理之奧。隨寓隨得，靡間昏曉。雲麓固夷，石壁非峭。目在而察，炯炯獨燎。有臨泰華，或視以渺。山豈不崇，乃見之小。扁亭者誰，有揭斯表。
耕甫歸書約信二字爲別二首  其一 杜範
水失其防，一决莫止。人心惟危，殆亦若此。曾子之守，傳習在是。以約失之，蓋亦鮮矣。
耕甫歸書約信二字爲別二首  其二 杜範
實之謂信，言巽行果。言有不實，自喪厥我。誰其掩之，不善已播。人而無信，不知其可。
夏夜雲月不明有感 杜範
天色未清霽，浮雲翳層空。朦朧玉盤質，髣髴擘絮中。瓊宇本瑩徹，一髮不可容。胡爲受掩蓋，萬象歸冥蒙。誰能召風伯，掃氛有餘功。中天懸清光，娟娟萬里同。
病中和東里寺中作 杜範
陋質百不能，補敗倚師友。東里丈人行，幸忝巾屨後。君詩如秋霽，峭絕森碧岫。又如萬古壑，潺湲瀉寒溜。一手轉機軸，四顧無匹偶。明窗一披讀，張膽不論斗。願分有餘光，屢奪自醉酒。駑駘費剪拂，鞭策誰可久。徂暑變新凉，一氣分六九。逼仄塵區間，蒸鬰未改舊。心逐林泉佳，病滋面目醜。起來强力貧，寧敢繼富有。
募兵 杜範
召募古來有，今者何其艱。文書急如雨，取辦都保間。百夫不當十，一夫費千鐶。恐被嗜利徒，無能禦國患。老母與少婦，蓬頭走江干。挽之不得留，悲泣聲徹天。母曰我壯子，婦曰我健夫。衣裳破無補，田園荒未鋤。一朝棄我去，饑寒我何如。我欲從汝行，生死同一隅。抑恐惰軍氣，累汝重汝辜。今業已分離，把袂略須臾。拭淚爲汝言，汝亦無我虞。戮力濟王功，期以斬强胡。
戊辰冬和湯南萬韻  其一 杜範
我聞抱膝翁，高卧南中廬。方其未遇時，邈若與世疎。起來扶漢業，肉骨成豐腴。青簡萬世名，寒窗一編書。出處寧異轍，此道誠非迂。嬾老天下士，被褐尚窮居。負米供一飽，晨昏擷園蔬。自知身有待，寧論食無魚。博洽貫萬理，收拾歸一途。翰墨瀉三峽，意氣橫九衢。才大用寧小，道肥身不臞。勳名會有時，天意非人圖。璧玉藏名山，抱璞初不渝。良工一顧盼，光彩照路隅。看君策駉馬，願言刈其芻。
戊辰冬和湯南萬韻  其二 杜範
春初走京華，秋杪歸舊廬。簡編廢已久，開卷澀且疎。誰能擊其蒙，石田或可腴。雁山有佳士，讀盡天下書。足跡半九州，不憚道里迂。陋邦何足臨，而亦來我居。相從一尊酒，未厭園中蔬。笑譚欣有合，浩若縱壑魚。人生惟所適，所適各有途。胸中苟不迷，到處皆通衢。簞瓢有真樂，顔氏何其臞。沒沒嗟我生，未知終焉圖。論交須論心，所論在不渝。願君示一語，令我反三隅。君無金玉音，請誦一束芻。
十二月初六日栖嬾和方山 杜範
携手喜初晴，夜光列星漢。栖嬾壁上圖，昉於此乎看。詩翁爲抽思，宮徵手自案。一醉不敢辭，斗膽破崖岸。
送子謹叔  其一 杜範
古道日凋弊，人心競險薄。風雨晦朝暮，平陸變溝壑。歸來尋故廬，六窗靜猶昨。殷勤時拂拭，埃塵易侵剝。此地寬且明，休哉有餘樂。
送子謹叔  其二 杜範
大聖不可作，立言百代尊。開卷讀且想，凜凜儼若存。古今寧異轍，豈徒資討論。檢點作用處，聖愚從此分。記誦不足言，爲道忌多門。
送子謹叔  其三 杜範
大雅久不作，文士日以衆。纘緝鬭新美，靡靡相潰澒。春禽轉巧舌，但可供好弄。取之以終身，隻字不可用。古來名節人，往往多樸重。
送子謹叔  其四 杜範
少小從君遊，忽已各壯年。蒙銅未披發，憂孽故熏煎。羨君懷利器，吾宗秀而賢。刮摩盡結實，涵揉歸本源。聖處猛自力，人物方渺然。
送子謹叔  其五 杜範
聚首日嬉戲，胡乃遽言別。囘首十年間，坐令肝膽裂。東陽古佳地，先民有遺烈。爲我一酹之，山寒水清絕。無以持贈君，高秋千里月。
送石宰 杜範
朔風攪長林，凝冰封厚地。人嗟行路難，君行亦易易。句金號巖邑，日事紛萬蝟。羣情一齟齬，煩言四騰沸。長吏不足嚴，去之若下縋。俯仰十年間，轉足幾顛躓。君材萬斛鼎，屹然國重器。小試蒞茲邑，斬斬常正義。百鍊剛莫奪，豪猾歛手避。惠人鄭之僑，始亦遭怨詈。三年輿誦聞，人情見真僞。君來整弊俗，固有不得志。抗之如不克，浮言吁可畏。論定要以久，克終乃爲貴。謗讟變懽謠，君政本不異。字民有隠德，動人皆實意。嘉績今報成，坐洗十年愧。民俗豈相遠，己治人亦治。我本山澤臞，强顔領一尉。弱植媿匪材，久矣辱大芘。傾倒罄心腹，撫愛殊醜類。我亦爲知己，奔走常盡瘁。君今造清朝，行李挾佳氣。我方困塵役，何以逃吏議。世道就淺狹，人心競功利。俗子不足言，志士或窘匱。規摹與事業，兩者略相似。願君恢宏綱，大用見經緯。江梅受命獨，奇節凌贔屭。折取歲寒枝，摻袪以相遺。此物君固有，珍重調鼎味。更須厚培植，華實自根底。
丁丑別金壇劉漫塘七首  其一 杜範
黄綺避世翁，萬乘輕商顔。翻然爲羽翼，國本安泰山。出處義與比，盛衰世相關。懷古誦考槃，令人欲長歎。
丁丑別金壇劉漫塘七首  其二 杜範
崇山鬰嵯峩，千章自交陰。培塿植松柏，斧斤日相尋。物小固不容，名大亦難任。智哉甯夫子，其愚非本心。
丁丑別金壇劉漫塘七首  其三 杜範
北風吹夏律，草木塵沙昏。枝葉曾未害，根本難具論。肉食謀何有，家食徒殷勤。誰能起東山，掃翳扶朝暾。
丁丑別金壇劉漫塘七首  其四 杜範
川澤升爲雨，霈然周四郊。有水行地中，溉灌亦良勞。勢力固有限，戛哉加分毫。爲義分內耳，誰言薄雲高。
丁丑別金壇劉漫塘七首  其五 杜範
詞章道之華，於世非少補。施之匪其宜，文繡被泥土。自昔重立言，一語萬鈞弩。誰其厭來者，是非實千古。
丁丑別金壇劉漫塘七首  其六 杜範
女蘿去長松，藉藉紛委地。矇瞍辭詔相，十步九顛躓。弱昧慙陋質，先生未終棄。再拜願有聞，服膺敢失墜。
丁丑別金壇劉漫塘七首  其七 杜範
人生玩歲月，世事變朝暮。三年在門牆，一日泣岐路。窗前長新綠，生意自呈露。願君日强飯，安排濟時具。
喜雨 杜範
凄其望雲漢，旱饑何頻年。去歲秋後雨，溝壑僅少年。春耕問菑畬，饁婦多嘉言。夏耘喜優渥，驛驛生翠煙。不雨寧幾日，已復憂虧愆。傷弓慨心事，過計乃不然。風雷變俄頃，膚寸速九天。夜坐聽傾倒，朝起望渺綿。時哉此甘霔，不後亦不先。我無負郭資，墨突非所憐。但願時豐登，有粟均里廛。歲晚稱壽觴，一笑生春妍。彼蒼其或者，副此心拳拳。拜賜盈百室，敬誦良耜篇。
己卯夏憂雨偶作 杜範
昨者憂不足，今者厭有餘。垂垂匝曉夕，灧灧平澮渠。苗事方用壯，過潦非所虞。但慮盈與虧，理或相乘除。它日儻望霓，神貺俱墮虛。造物願有終，屯膏時其輸。自此大有年，大書不一書。飽飯樂田社，一官徒區區。
閑行溪西得梅數花喜甚偶成小詩呈諸趙兄 杜範
作意每不偶，邂逅與心會。疇昔問寒梅，李園不成醉。今夕亦何夕，見此萬花最。獨立如高人，凜凜塵世外。藤蘚半侵剝，風雪幾顛沛。蕞爾籬落間，勁氣奪松檜。下視桃李場，碌碌千百輩。古淡不入眼，何能供世嗜。苦心抱歲寒，天其知我矣。此行得此花，嶷然爲增氣。置之几席間，相對喜不寐。有果碩不食，明朝日南至。芽蘗或未知，爾乃太蚤計。三嗅味清絕，令人發長喟。
方山和篇再和韻 杜範
慇懃里社間，談笑文字會。平生一尊酒，無慮千百醉。問梅窮澗岡，樂事此其最。風霜盡木末，冰雪封戶外。誰其念岑寂，自得以顛沛。歲寒二三友，已不數蒼檜。卓彼方山翁，自許行偕輩。古心味玄酒，於世百不嗜。少小誦佳篇，搜句亦奇偉。年來久不作，吾黨幾喪氣。珠璧忽墮前，疇昔曾夢寐。三詠結束語，坐令百感至。來者恐未然，往者非所計。汗青幾名節，徒起千載喟。
方山有求轉語之作并用韻二章  其一 杜範
觀物非外索，具眼以心會。微陽花病槁，寧供等閑醉。我嘗課前作，無言乃爲最。譬彼清廟瑟，一唱弦越外。萬卉染春色，生意豈不沛。何物漏天機，一點映寒檜。我欲屋溪曲，種竹十數輩。疎影浸清淺，作此苦淡嗜。方山於此花，論交亦久矣。憔悴對冰雪，中有蓋世氣。向來多朋從，痛飲忘夜寐。舊事俱已非，尚善詩押至。俯就相唱酬，殆爲後來計。一花未足多，夫子亦何喟。
方山有求轉語之作并用韻二章  其二 杜範
四時冬復春，造化一機會。朔風空草木，餘枿猶病醉。梅花於其間，居殿復居最。三春在何許，不在粉鬚外。我嘗玩茲理，若决江河沛。冰壑卧寒松，雪嶺立老檜。見命謂受獨，落落一二輩。有此不改節，不與世同嗜。抱貞開化元，此花而已矣。整刷此精神，寸草亦生氣。嗟嗟迷復者，膠轕隨寤寐。萌蘗尋斧斤，豈知七日至。擊壤詠天根，巧歷不能計。持以印梅花，無語獨歎喟。
叔虎辱與予遊最久其所爲詩文僅窺一二未獲搴珠璧之櫝而縱觀也行李來京都携方崖類藁携續集示予暇日隠几讀之斲巧抽新絢綵爛爛爲之洞心豁目不知君家所藏其富若是輒成古風以自詫奇觀因以爲謝 杜範
昔君遊我里，諸老皆競爽。今踰三十年，百事一非往。君今來京都，相對各槁項。清燈話疇昔，未語意先惘。橐中賸緗帙，挈來耀書榥。栒虡列羣編，金石振逸響。又如春水闊，縠瀾敷浩瀁。繡鞶飫耳聞，錦囊愜心賞。今夕亦何夕，塵塞爲披敞。吾衰亦久矣，欲勉不可强。尚記諸老言，種收同鹵莽。顧我困朝饑，羨君富秋穰。何日遂賦歸，相從問隴㽘。滯穗儻可拾，我亦歌擊壤。
張上舍送望水偶成小詩 杜範
我家東南隅，去海不踰咫。乘潮厭鮮美，望水快珍脆。朅來雙溪上，河魚僅青鯉。泥滓漬膚肉，强食輒三噦。此物從何來，對之驚且喜。雖然餒敗質，尚餘江海味。令人憶故鄉，沽酒爲一醉。
閑坐有感偶成古風簡劉會之高吉父康司理 杜範
虞夏幾百載，繼以周禮樂。洋洋雅頌音，後亡前亦作。井疆貧富均，薄海詠康樂。姬公同聖賢，積累亦不薄。宜其垂萬代，整整守矩彠。寧知不數傳，板蕩已非昨。丘賦魯史書，田疇鄭謗作。滕君謾憂勤，畢戰空唯諾。盛古猶有憾，此豈易商榷。矧今千載後，而欲强復剝。州縣工罟穽，黔黎惴溝壑。世道日澆訛，禁厲不可縛。我嘗三太息，浮雲翳碧落。爲貧走塵埃，豈解拯民瘼。州家輕任使，千鈞委羸惡。勞瘁敢自愛，恐負此邦託。仁政安在哉，名是意已錯。治道去泰甚，此論東州確。人言寬一分，所望恕且約。一分寬未易，十分擾已博。嗟哉斯人生，日巧亦日削。俗吏事朱墨，暴吏事鞭扑。我把七篇書，人笑謂迂學。誰與輸此懷，濁浪渺垠堮。
奉祀禮畢飲福有感偶成 杜範
憶昔少年日，拜起隨父兄。飯羹集隣里，果粽羅豆登。坐有白髮翁，感歎或涕零。我時百不解，一飽追儕朋。歲月忽已晚，半生如飛霆。鬢影吹秋風，覽鏡良自驚。父兄不可見，黍稷恐非馨。跪拜蕆常禮，苦淚空填膺。呼兒共飲福，百感心未平。古今一俯仰，生死同夢醒。此去寧幾秋，况復較枯榮。收淚且舉爵，行行付交承。
寬堂生辰見招坐中賦小詩爲壽 杜範
人以寬而安，道以寬而久。蹄涔貯汙潢，滿除翻覆手。江海無津涯，天地等大受。寬故靜而一，是謂仁者壽。晴天泛風光，春意入花柳。一笑登公堂，寬德寓杯酒。愈寬則愈壽，松柏歲寒友。
別陳常簿塤五首 杜範
古道湮不續，遺直聲以彰。良藥見謂苦，不試徒有方。豈其蓋世名，可浣憂國腸。視天方夢夢，令人歌慨慷。心理同一轍，世學何多門。倡徒各有植，成性非兩存。習之到聖處，心小道自尊。工夫未易熟，毀譽何足論。空言漫浩渺，實行較分寸。爲官志何在，監州民可問。以此百紙忠，解彼千里慍。有守矧更賢，往哉同令聞。菜畦絕夜雨，麥壠摇春風。板輿奉歡笑，意與物態同。路才百里近，水可一夕通。君其戒徒御，駕言無匆匆。義交味逾淡，心敬跡自疎。球玉世所貴，車馬人交趨。性懶拙造請，獨抱此區區。贈別我何有，珍重千金軀。
良月遊水樂 杜範
久矣聞水樂，邂逅作此遊。林立攢萬石，曲逕穿深幽。谽谺開古洞，下有清淺流。惜哉非古樂，噴薄皆人謀。流觴飲山綠，風鬢吹颼颼。欲歸興未盡，携手湖上樓。斜陽獻萬狀，浩以百目收。白鳥去復還，翩翩良自由。我本山林人，對此多慙羞。歲月不我與，宴閑其可偷。便合作歸計，老矣安所投。世事皆漫爾，政恐空白頭。
送羅年能赴興國 杜範
句金與君別，忽忽二十年。君滋厲素節，我已羞華顛。轉物有玄機，掃翳還青天。羣耳共聳聽，明詔方改元。篤意召諸老，高爵升衆賢。執麾不可挽，問君胡爲然。一氣纔作新，萬卉皆爭妍。雪霜誰謂無，松柏良自堅。操心不厭危，知機常慮先。承流惠疲氓，調俗暢新絃。送日徒京塵，班春勝著鞭。顧我足尚縶，羨君翮方翩。數里已云隔，千里其可前。有懷空感惻，何時解拘攣。卓哉漫塘翁，邈在雲山邊。煩君招衡門，爲我致問言。萬牛應莫回，世事如風烟。
湯南萬求詩贈別遂用其和韓總卿韻 杜範
清朝方振飭，羣彥盡收攬。萬化轉機軸，一氣變舒慘。歲寒天漠漠，日暮雲澹澹。古志可今覆，遠考異近覽。世味甘甜蜜，國計未嘗膽。馿技或易窮，羊質徒大闞。冒沒忘險塗，吁嗟入玄窞。志士抱忠篤，封事寫憂憯。已動凝前旒，又隔充耳紞。有獻非美芹，有味真苦欖。誰其鄙肉食，政恐忘饁嗿。一別幾十年，重會生萬感。舊歡痛莫追，久交味逾淡。羨君粲詞華，綵霞生暮晻。顧我已衰晚，鬚雪羞髦髧。猛虎躍山谷，寧甘落圈檻。靈龜通鬼神，肯自朶頤頷。看彼苑上花，何如澗下馣。幽廬對江山，逸興寄鉛槧。我欲同君歸，何由遂此敢。茅茨勝金屋，飯羹飽玉糝。願言寄新詩，春意起蓮菼。
仲夏朔汰卒羣鬨驚擾居民內外凜凜撫而賚之而後少定人情憂畏警夜愈嚴一夕霈雨羣心頓甦張倅作喜雨詩見示因和其韻 杜範
居家多惰拙，爲國常隠憂。有時發魯嘆，乃或遭楚咻。壞證至束手，錯事皆從頭。收汙挑怨憤，作勞睨嬉遊。變成生悍卒，禍已延數州。胡然近輦轂，豈不聞高侯。大决多所傷，小安其可偷。悍心未熨帖，轉手即寇仇。嗟哉逢不辰，老矣何所投。人力豈足恃，天意或爲謀。連夕蒸霮䨴，崇朝洗歊烰。巷陌收燥坌，河渠漲濁流。仰首戴恩育，歡心誰怨尤。國步自茲穩，吾志將何求。高人贈我詩，妙語清於秋。口誦殊未已，頭痛頓已瘳。欣然萬宇氣，快以一筆收。仁隣幸可卜，舊好今自修。願言爲明時，却顧思遠猷。王度殊未飭，人情過則休。朽索難繫馬，機心或驚鷗。君方抱經濟，我當歸樊丘。
送趙寬堂二首  其一 杜範
馬塍眩朱白，孤山自疎影。冰雪幾歲寒，誰解爲渠領。李園百樹花，人與凡木屏。濕蘚囘春風，猿鶴并刷整。爲我一酹之，往事莫重省。
送趙寬堂二首  其二 杜範
兩片南山雲，偶爾連空飛。一去向空谷，一留伴殘暉。招招浙江渡，激激風吹衣。仰頭有鴻鵠，孰使心事違。何時黄山邊，把酒話昨非。
送湯仲能國正以直言去國 杜範
朔風剪木末，碩果懸孤危。邈矣冥飛鴻，異哉聞鳴鴟。暮雲結愁陰，送君江之湄。去者挽莫留，留者良自悲。何當謝塵鞅，鼓枻相追隨。
花翁將歸婺女因爲江西遊有長篇留別社中次韻送之 杜範
曠士隘宇宙，孰爲君家山。逸興渺湖海，孰遣君意還。胡然動行色，便欲生慘顔。新篇寫襟素，和章就詞班。亦念塵坱客，肯照窗几間。懷舊徒感愴，搜語愧冥頑。兩年重憂患，悲涕不勝潸。一身纏疢疾，形骸頓已孱。籲天凡幾疏，無路扣九關。望絕鍾鼎貴，分甘茅衡跧。薾然一疲駑，不願十二閑。送君爲心折，把酒慙量慳。行行速京洛，去去難追攀。莫上八詠樓，且宿雙溪灘。爲問赤松子，世道何其艱。
靈峰 杜範
造物幻奇傑，立石環堅城。拔地數千尺，變見百怪形。兩夫屹當關，左右排戈兵。崛起萬古雄，護此鐘鼓聲。我來自塵寰，一見心目驚。把酒對此奇，坐使世念輕。明朝下山去，此石留吾膺。
雁蕩 杜範
東南富山水，傑氣鍾雁峰。巨靈排屭贔，妙力開鴻濛。斷崖據險絕，峭壁凌寒空。分岑獻萬狀，轉盼無一同。或疊如錦纈，或鑄如青銅。或前如舞鳳，或却如飛鴻。或伏如卧虎，或矯如游龍。並如兄語弟，差如兒對翁。銳如筆露穎，岐如剪開鋒。二湫分大小，二靈儼西東。古語聊近似，天巧難形容。我久埋世埃，幸此拔天風。應接費耳目，磈磊羅心胸。有僧本儒家，伴我追雲蹤。攀躋不知勞，指引殊未窮。胡然便語別，問之以涕從。爲渠游興盡，生我歸意濃。出計無草草，回塗復匆匆。還此未了緣，邂逅須有逢。
送耕甫弟赴補 杜範
所性常存存，危者惟人心。子才秀吾宗，一歕凡馬瘖。俊快恐易蹶，謹勿輕千金。賢關集多士，轡策方駸駸。功名亦漫爾，培護在資深。我嘗評京華，真是穢濁林。繩約稍自寬，一縱不可尋。蚤夜念倚門，翼翼如有臨。亟歸慰慈抱，毋浪花邊吟。
送夏肯父赴補 杜範
之子問行李，策足游上都。晚風吹客袂，話別聊躊躇。朝家渴多士，璧水來英儒。子志橫四海，亦復隨羣趨。磨礪强國策，它時剪驕胡。卓彼漫塘翁，一壑老壯圖。萬牛挽不前，世事付長吁。君欲訪隠所，爲問今何如。
龔叔虎秋實堂 杜範
人心分內外，學道謹趨捨。巧令世所賢，木訥人謂野。至聖垂大訓，夫豈欺我者。陽和發天葩，爛其映春斝。一朝隨狂風，殆不如土苴。秋至萬寶成，結束槁葉下。一一抱天根，真理不容假。持以薦豆籩，潔誠神所嘏。孔門德行科，卓爾先游夏。漢世躬行人，未肯遜班馬。照影空自妍，心事形面赭。美璞藏至用，不琢存大雅。詩篇匪君重，閉戶自汛灑。余言亦已多，尚口不如啞。
五八叔席上詠江梅水仙 杜範
難兄冰雪姿，難弟金玉相。一夷與一惠，共此歲晚香。凌波孤山下，不染塵𡏖場。故山尚無恙，愈覺風味長。夜闌更秉燭，簷雪聲鏘鏘。
雪中成十一韻 杜範
入冬多癘氣，陽洩月令暢。隠雷聲間作，萬蟄驚塞向。數日凝重陰，雲同寒威壯。飛瓊遍天宇，色界鋪寶藏。前此亦屢白，玉瑞此其創。緘運孰主張，一雪壓千瘴。紛紛富家兒，羔酒醉金帳。誰思道丐者，雙脚紅玳樣。顧我雖甚貧，可挾尚有纊。蚤起願年豐，共飽拜天貺。天意然不然，獨立爲楚愴。
園丁得二小花以獻坐中屬梅津龜翁賦之且以寄處靜索詞仍有白戰寸鐵之禁自非不喫煙火誰解作此架空生活處靜詞先至梅津詩繼之皆清絕可味輒用梅津韻奉呈諸丈殆類癡人强絕粒未免又喫漿也一笑 杜範
歲功巧結束，物與七反丹。應嫌青女妒，摇落空人寰。耀釵雲髻裏，點粉黛眉間。香色亦幾何，小有即大還。艷陽費浮花，微陽惜真韻。月窟占奇芬，天根關大分。冰雪又催年，自此接新運。泰華與秋毫，巨細非定論。
耕甫弟寄示秋懷二章冗不能皆和次韻後章謾見愛助之意 杜範
杜曲傳詩書，百年植門戶。汝少秀而賢，中上期可語。胡然織錦機，未半已投杼。謝彼遊冶徒，前功尚可補。墮身泥滓中，起穢實自取。細讀玉汝章，此意可近古。凡物甘以壞，其成在堅苦。要須心自鞭，勿以言浪許。它時觀厥成，一笑相爾汝。
中秋夜客退觀月謾成 杜範
檻外不數丈，深窅藏丘壑。璧月懸中天，玉露下叢薄。尺水澄秋光，龜魚共予樂。所樂亦伊何，飲水良自覺。恍若歸故山，灑然謝羈絡。明發將何之，塵埃又如昨。行也誰使之，有此一大錯。幸保寸心在，舉頭問碧落。
書于立齋自戒併示諸子 杜範
晦以昭明德，怯以成勇功。用拙巧莫尚，持靜動攸宗。惟柔養真剛，自下升高崇。虛可使實積，小乃與大通。守約博有歸，味淡甘無窮。萬里以是觀，一心須自融。戒哉驕與盈，外强中空空。
登山述懷 杜範
抆淚別妻子，登山望歸舟。舟遠望不及，巖溜鳴咿嚘。足繭坐絕頂，晚色忽已稠。凄其杜宇聲，問我胡爲留。撫襟獨浩嘆，淚下不可收。三年足別離，此淚良有由。區區駒隙中，爲形役不休。爲形役尚可，爲人役何求。淵明獨何人，我乃如拘囚。親老方倚門，甘旨誰供羞。子幼未知學，擇師誰與謀。鬼蜮閃光怪，虎豹嘷昏幽。世路委叢棘，吾道若綴旒。豈無知我者，應謂我心憂。
和劉會之野堂韻 杜範
草草春又過，凄晦風雨夕。三年烏傷夢，不斷一區宅。台山在何許，空有塵滿屐。英英江夏公，老龍蟠古澤。尋勝著幽宇，搜奇列佳石。可齋不出門，亦復爲渠役。酒酣對崔嵬，寸管凌千尺。念我蕭寺中，遠贈煩走力。隠几讀妙句，緬懷賓主席。何當謝吏網，足躡堂上客。
詠芙蓉與菊花 杜範
秋光濃欲滴，結束東籬花。糝糝紛點綴，戢戢相參差。淵明太好事，言樂酌流霞。誰云制頹齡，爲與霜爭華。映水開芙蓉，麗色如春葩。謾以拒爲名，青女不能加。持此問淵明，何乃吝齒牙。門外風如箭，黄落滿天涯。
再用韻 杜範
浮艷誇春苑，貞耐還秋花。有菊與芙蓉，誰能分等差。金蕊含朝暉，丹臉粲夕霞。素商太冷淡，歲晚生光華。詩人抱幽獨，東籬愛天葩。可惜亭亭姿，誤以脂粉加。知音須子期，知味須易牙。臨風慨千古，雲海浩無涯。
三用韻謝孫花翁趙寬堂趙貴方見和 杜範
金飈蕩天末，清泠聚茲花。凜然傲且拒，霜天肩正差。好事共一觀，目眩五色霞。但此慰寂寞，那復矜榮華。誰無蘭蕙姿，誰無桃杏葩。秋邊竟誰語，短瓶插交加。但知愛風味，何必加齒牙。未能輸一醉，有興浩無涯。
夜讀花翁詩什有感漫成鄙句拜呈藉以求教癡目駭見異寶揣摩贊歎徒犯古人衒嗤之戒耳 杜範
士有當世志，誰肯專詩名。自古巧文字，與道關廢興。傾座聽君語，雄辨窮粗精。目中無全牛，肯綮技未經。胡爲趁風月，候蟲相與鳴。靜夜誦佳什，泠然如夢醒。瘦語自腴澤，險句自穩平。譬彼有源水，隨流作幽清。奇抱歎皓首，敗屋挑寒燈。天運豈其然，人力非所能。我讀淵明詩，悠悠千古情。銜觴豈好飲，采菊非餐英。何時共臯益，賡歌在虞庭。
國正丈和章齊物之論掃去軌轍超然形外所進高矣讀之敬歎不自揣再用前韻爲謝併以求教 杜範
鐘鼎非狥利，山林非狥名。古來豪傑士，不待文王興。得時舒氣燄，宇宙生光精。失時卷機軸，圭蓽韜緯經。神龍冬亦蟄，蟋蟀秋乃鳴。飲醇未同醉，啜醨還獨醒。泛觀疑自戾，反視不失平。人言惠與夷，寧知和非清。膏沃照幾室，火傳非兩燈。但使本根在，毋誇知力能。協一雖奧理，不齊本物情。聊借莊生語，一吐胸中英。看君鼓天翼，事業揚帝庭。
和鄭府判韻 杜範
萬里扶摇整飛翮，自是凌雲九霄客。黄槐白紵秋風高，借君彈壓添顔色。奉檄校文真誤推，多才視我蚿與夔。竭力詎敢辭鈍遲，寒芒在上方輝輝。
次宗司法雲字韻 杜範
我來縠水償披雲，秋堂靄靄生春薰。落筆盤空鬭神速，刮眼一破平生聞。自笑黏黐日凭案，抽思索句曾未半。弱步何由附天驥，肝膽輪囷慙寸管。
和鄭府判秋闈行 杜範
秋雲黄，日月忙，登選才俊收詞章。操觚搦翰換鐘鼎，往往冰炭交中腸。柯山多士稱海內，勇氣洗盡古戰場。笑揮筆陣示整暇，灑灑胸中書傳香。此邦昔日龍頭客，前後相輝九霄翮。山川孕秀不乏人，想已津津動顔色。題輿左嶽得儒英，行整速步趨天庭。金薤琳瑯耀光彩，不學砌下寒蛩鳴。蓋世功名人共許，赤手欲搏南山虎。蹔來秋院鎮文場，坐使千袍同鼓舞。我昔貧困如匡衡，隣燈夜照心崢嶸。區區薄宦亦謾爾，役役塵埃愧此生。淺學幽深雖未燭，到耳獨能辨絲竹。從今著意聽文鳴，會使嚶嚶出幽谷。
又和鄭府判韻 杜範
荆璞照耀非常珍，天衢整步凌通津。與人軒闢破畦畛，滿懷拍拍無非春。我如櫪驥異遠道，志在千里身未到。朅來此地尋文盟，平生心事爲傾倒。飽德醉義樂有餘，况有蘭玉芬庭除。諧笑云云殊未厭，盤飧夜半勞兵厨。依依此情那忍去，自恨塵鞍難久駐。佇看飛詔自天來，殿前賸作摩空賦。
漢中行 杜範
思昔漢中殆，羯奴自荒逖。驅侵警邊陲，腥臊污華國。官守蒙胡塵，宮廟入胡域。姦回執國命，地土輕棄擲。倒懸頭足互，妖氛日月黑。念之不忍言，言之淚沾臆。壽皇雄武姿，一洗曾莫得。祖宗固有靈，何以重此慼。忠賢固有心，何以久阻抑。忍恥坐薪亦幾年，生聚教訓亦纖悉。昨者飛詔天上來，積穢坐欲一朝滌。忘形感憤泣東南，氣生果銳吞西北。似聞元戎已啟行，官軍所到無勍敵。倒戈橫尸四十里，搴旗獲馬六千匹。長安遺老今尚在，壺漿筐篚輸悃愊。勇威義氣有如此，鼎魚鬭沸真假息。事雖未必合所聞，要之天地當開闢。池魚一日羊角上，此理從來有通塞。世人信古不信今，動把國事作嘲赥。胡憯不念涵煦恩，坐看行人鬭道側。嗟予少小則古昔，有志未就苦弱植。茅簷獨對參斗橫，百感交情節屢擊。男兒出世豈無爲，七尺非供螻蟻食。當年幕庭三誦人，乃有洙泗詩禮客。豈作今人蠹簡編，琢腎雕肝緝文墨。干戈社稷不入用，有作以糜煮砂礫。我欲匹馬胡兒中，直指燕山以功勒。
黄兄宇出示湯丈追和春日詩適有會余情者次韻 杜範
君不見西山凜凜百世師，忍窮受餓終采蕨。又不見醜謬遺臭幾千載，當年方丈厭肥滑。孰得孰失試大觀，較若五味辨甘辣。冶容媚世吁可憐，羞面顧影自塗抹。名利物我爭錙銖，語笑詡詡已衷甲。方嗟天際暮雲深，還見牆陰春草茁。旨哉君詩良起予，重把心事爲君說。百年功名亦漫爾，塵路投蹤何日脫。
再次沈節推送春韻 杜範
子規泣訴春山頭，芳草連天不盡愁。紫陌遊人在何處，空有顰眉人倚樓。溪上悠悠棹木蘭，溪邊落紅紛斑斑。嗟哉片片逐流水，新篁忽長千琅玕。多少閑愁推不去，欲問春歸杳無處。少年知已負心期，尊酒從今樂事稀。
歸自明遠醉中作 杜範
觴豆論交今豈無，肺肝相與古來少。我今宦游雙溪上，一見爲僚盡傾倒。吏塵終日何沒沒，休澣有盟方皦皦。點檢春事今幾何，殘紅滿地紛不掃。明遠奇觀雄此邦，倚欄一望雲縹緲。潑眼爭光堤面流，傷心不盡天涯草。文楸得失亦漫爾，投壺成敗供一笑。酒酣耳熱聲烏烏，語到難言心悄悄。一切置之姑勿道，四時風月殊未了。鬢華知復爲誰老，我輩心事要論討。尚喜後會今有期，誰其識之有鷗鳥。
七夕歌 杜範
象緯昭垂各度躔，牛女之說從何年。博物有志張茂先，客槎親見織與牽。坐令千載習繆傳，遂將濁欲穢清玄。詩史實錄百世賢，亦以俚語形歌篇。君不見昭陽夜靜玉欄邊，誰知漁陽萬騎橫戈鋋。何如鳳簫縹緲緱山巔，舉手辭世乘雲軿。我欲浩歌痛飲秋風前，仰視星斗奕奕紛羅駢。安得壯士橫笛一聲吹上徹九天。
詹世顯老丈舂米爲贈時有張老之子携其父詩求月助即以詹米轉饋之詹丈以詩送米和其詩 杜範
歸來兩見春載耜，老矣陳人愧髦士。書生活計常若拙，瓶粟屢空固其理。石莊好義無不爲，獨將飽腹念朝饑。擔石赬肩米叩戶，要轉兒啼成歡嬉。此賜何敢望此老，况有新詩非草草。再拜爲之驚且慙，錦章玉粲鬭新好。我貧猶有稻粱謀，更有貧士需麥舟。爲君乞與君然否，樂施曷計誰家留。
新秋 杜範
大火西流日，秋風戶到時。斷痕依淺水，疊翠別高枝。氣每隨時改，人應共物萎。百年同一夢，身後欲何爲。
電 杜範
玉女開天笑，驪龍弄月珠。照眸千壑滿，應手一絲無。晻映同雲表，行移轉海隅。田夫占北極，明日雨平鋪。
和澧州喜雨韻 杜範
秋色在何許，浮嵐疊翠間。江清雙鳥渡，天闊片雲閑。雅量肩文舉，新詩壓子山。更深聽遠溜，哦詠答濺濺。
十五日十九兄到家小飲有詩和之 杜範
晚色煙霞好，寒山雪月明。賞心聞鵲喜，醉臉任狸形。銀燭輝蓬戶，冰花爍膽瓶。讀君斷腸句，孤雁欲吞聲。
是夜聞十六兄雪中有作次韻 杜範
晚山棲半白，晚岫勒斜紅。草草三杯裏，悠悠一笑中。喜君才磊磈，顧我意蒙茸。伯仲壎箎處，空嗟不與同。
次鄭府判金字韻 杜範
巇嶇來北固，邂逅識南金。未覺人間役，欣同物外心。燈花殘夜半，桂子落秋深。細聽朱絃曲，寥寥大雅音。
和十四兄靈巖偶作 杜範
松關開野寺，山色凈藜牀。戰局誰爭勝，夸聲或大當。有人觀物靜，得句滿囊香。鷗鷺盟猶在，閑中作此忙。
次會再和 杜範
古殿後多竹，虛簷前可牀。炎歊於此却，胸次要人當。自足蕭蕭意，時來細細香。曲肱無一事，閑爲屬詩忙。
和十九兄梅韻二首  其一 杜範
空谷寒花好，荒村野路長。有懷尋往事，無語攪枯腸。老氣猶無恙，幽姿只自香。喜君歌白雪，茂對此新陽。
和十九兄梅韻二首  其二 杜範
語別星霜久，懷人道里長。江山高著眼，文字飽撐腸。窮壑生新態，寒梅带舊香。它年當記憶，有雁過衡陽。
九月二十六日觀水 杜範
滔滔隨岫遠，𤅣𤅣浸沙寒。萬古去不極，幾人來此看。放乎知有本，逝者若爲難。瞪目斜陽裏，雙鷗下碧瀾。
道傍見梅 杜範
一樹棲殘雪，不禁春夜霜。香飄非寶篆，粉褪厭時粧。且合收餘白，應難待晚黄。自便籬落好，榛棘不相妨。
別宛陵同官 杜範
遊宦見交情，惟憂間易生。文書祇自了，意氣若爲傾。幸已符金斷，終然爲玉成。官僚有如此，共保歲寒盟。
途中 杜範
官身驚昨夢，山店是回程。郡事關新舊，人心屬送迎。塵衫纔幸脫，野服要須成。世路如川險，歸途却自平。
有感 杜範
捧檄來茲邑，勞勞兩載餘。親庭千里隔，家信十分疎。有婦聞多病，諸兒盡廢書。低簷秋雨滴，點點正愁予。
和楊兄五言二首  其一 杜範
羈栖餘兩載，塵擾費三思。愧匪江陵掾，空多東野詩。佩囊無限富，擊鉢已嫌遲。細讀停雲句，多應負所期。
和楊兄五言二首  其二 杜範
納履終朝役，挑燈獨夜思。功名非我事，風月負君詩。菽水謀多拙，山林計未遲。江村梅正好，珍重歲寒期。
趙山甫居玉壺盡得湖山之勝醉後和其韻二章  其一 杜範
占盡春光好，湖山一覽餘。著身蓬島裏，縱目畫屏如。我計還知錯，君謀定不疎。它年同到此，卜築莫躊躇。
趙山甫居玉壺盡得湖山之勝醉後和其韻二章  其二 杜範
相見雖無幾，相觀却有餘。清襟無這樣，塵世有誰如。文理須教密，濃醺且放疎。論文何日再，欲別更躊躇。
舟早行將至三界偶成 杜範
辭京塵漸遠，入越思逾清。雨壑溪方漲，風帆去又輕。天光浮水闊，山色带雲橫。更問鄉關路，從今尚幾程。
捉筆次前韻  其一 杜範
小雨添溪滑，新晴散野清。寸襟如水闊，一槳共雲輕。坦坦道皆直，縈縈徑自橫。天衢從此卜，何用問前程。
捉筆次前韻  其二 杜範
晨炊浮早渡，午夜過錢清。越國移舟便，曹娥上堰輕。人言三界近，共指一山橫。古剡明朝到，籃輿數去程。
捉筆次前韻  其三 杜範
厭見塵泥汩，喜看沙水清。魚攢偎日暖，鷗去帖波輕。寒渡人來少，閑舟岸與橫。不須催去槳，溪曲不論程。
和孫司門寄寬堂詩  其一 杜範
官喜文書少，塵迷歲月遷。豈無車可出，儻有約宜堅。傍水尋疎影，裁詩續舊編。孤山須竟日，去莫買游船。
和孫司門寄寬堂詩  其二 杜範
靖節非沉湎，行藏豈漫遊。幾多經濟具，可付醉吟休。志在存周鼎，悲能學楚囚。流風千載想，我欲賦登樓。
和吳準齋所賡劉石澗詠湖山之樂因見示韻 杜範
勝賞付飛觴，詩人妙嚼芳。荷君相抆拭，容我共清凉。湛俗人空老，偷閑策最長。高峰應更好，何日曳桄榔。
戲賦段橋風箏 杜範
段橋牽紙鷂，兒戲亦關心。風快應難挽，雲高徑欲侵。人誇無限力，身直不多金。說與須知道，明朝不似今。
水簾谷 杜範
巨崖森四立，谺洞費前瞻。鳥道穿危磴，虬松奮老髯。巖高全似砌，水小不成簾。半生纔此見，雖倦未應嫌。
賦夏肯父所性堂 杜範
心外非吾有，區間忝爾生。道原無欠剩，物與共流行。繩甕誰言辱，旂常未足榮。反躬深體認，莫浪付詩情。
酬謝韓仲和見贈 杜範
丹心空自照，白首欲何成。踏地方求實，箋天敢爲名。樹深秋水浄，山遠暮雲輕。索我文書外，論交深友生。
挽王侍郎二首  其一 杜範
地靈鍾國秀，臚唱壓時名。虎觀堅廉節，螭坳振直聲。志隨時暫鬰，身與道俱榮。人羨腰金日，於公孰重輕。
挽王侍郎二首  其二 杜範
里枌敷蔭樾，晝繡借輝光。誘接嘗登席，摳趨屢負牆。故山欣弭節，華屋痛帷堂。歲晚凋松柏，令人重慨傷。
挽鍾保義 杜範
竇館名猶在，燕山事有光。解衣非楚纊，指廩異齊棠。映日庭蘭蔚，餘風宰木香。翠珉垂世勸，寧復事雕章。
挽劉監丞二首  其一 杜範
諸老凋零盡，公胡不少留。麈談裁後進，山立儼前脩。逸館休黄髮，爲邦付黑頭。甌閩看蔽芾，有淚正難收。
挽劉監丞二首  其二 杜範
奕世詩書遠，三劉姓字香。鄉評高宿望，里社借餘光。蓮浦秋堂晚，松岡夜室長。典刑無復見，南望獨凄凉。
挽葉子儀二首  其一 杜範
性質孰無偏，工夫豈易鎸。人誰知此學，我獨謂公賢。耿耿存憂世，悠悠付逝川。一經端有屬，拭目看家傳。
挽葉子儀二首  其二 杜範
當年共短檠，心事熟論評。豈我非同志，於公不用情。幾多才莫試，有此恨難平。舊友凋零盡，悲哉伐木聲。
挽項監鎮 杜範
男兒志四方，世事苦難量。蚤逐功名誤，空令歲月荒。倦遊歸故里，幽興肯新堂。當日多知己，諸公孰在亡。
太師平章喬文惠公挽歌詞三首  其一 杜範
奕世諸賢輔，清朝得老成。諫兵秦蹇叔，憂國漢蕭生。更化人皆仰，調元位獨亨。天遲諸葛死，尚欲致昇平。
太師平章喬文惠公挽歌詞三首  其二 杜範
名在洪鈞上，身遊綠野中。社方娛白傅，城遽閉滕公。國勢關輕重，君恩著始終。堪嗟典刑盡，羣木刺寒空。
太師平章喬文惠公挽歌詞三首  其三 杜範
憶在烏傷日，驚騰鶚薦辭。自憐拘法守，何以答心知。零露黄花暗，凄風畫翣悲。遥瞻孔山路，無計送靈輀。
挽周迪功二首  其一 杜範
書種開風氣，儒聲動海涯。一門團義聚，千里擇名師。重卦終須卜，留耕已可菑。賢書初入貢，玉樹影參差。
挽周迪功二首  其二 杜範
憶昔癡兒幸，聯君季氏姻。兩家成契闊，一夢記酸辛。鄉譽聞君子，銘章又古人。落花愁暮雨，凄冷不成春。
挽張監丞 杜範
我兄同昔席，我亦接青班。不盡明時用，空令老淚潸。筍聯纔胄監，竹使只鄉關。時豈無知己，吁嗟世路難。
挽趙漕二首  其一 杜範
蔚蔚郎闈望，皇皇使節輝。競時俱勇往，懷寶獨言歸。皂蓋人方惜，黄粱夢已非。蕭山遺老在，誰使涕交揮。
挽趙漕二首  其二 杜範
歛袵從童丱，巢枝幸里閭。塵蹤誰抆拭，餘論借吹噓。得意鳴珂地，驚嗟素錦車。直言公不死，蘭玉秀階除。
趙學士挽詩 杜範
鼎盛彈冠地，胡然袖手居。自怡還自足，誰毀又誰譽。花竹人安在，芸蘭慶有餘。華塗驚素錦，行道盡欷歔。
挽陳漢英 杜範
庠塾崇師道，鄉閭重典刑。麟經開晚學，鶚表動天庭。頭未終朝黑，衫能幾日青。文章難得力，愁絕峴山塋。
新秋二首  其一 杜範
少昊行秋正疾驅，灑然凉色已侵膚。翠空碧水涵高下，淡靄蒼煙半有無。風露已經生慘戚，菰蒲且欲慰斯須。誰將霜竹橫雲外，似有悲聲與恨俱。
新秋二首  其二 杜範
一葉階前落淺黄，已知秋色渡長江。百骸假合寧長健，萬慮叢生未肯降。荒草露寒飛蝶盡，暮山煙带白鷗雙。倚欄獨立渾無語，時把殘篇對小窗。
春雨甲子而潤澤不違時夏已更秋方慮乾涸一夕沛然優渥矣喜而寫情 杜範
甲子謠言未足聽，沛然甘澤以時行。平田不藉開渠水，野老誰思逐婦聲。黄倒積雲承露重，青翻長浪簸風輕。賤夫一飽誠爲幸，更祝傾河灑甲兵。
繼和嚴君壁上韻 杜範
山舍榱楹朽蠹餘，朅來小圃作閑居。推移寧免人間世，灑落還同心地初。鷗鷺齊盟忘物我，薜蘿交翠映簪裾。恭惟不負傳心印，已把浮生付六如。
丁卯九月十夜觀月 杜範
草露團團夜氣濃，一天明月半彎弓。光涵萬頃澄秋霽，影落千山接翠空。毫髮不迷孤照處，膽肝盡露廣寒宮。回廊獨步渾無覺，似是泠然駕遠風。
己巳登玉峰亭二首  其一 杜範
與君携手上巒坡，多少塵襟盡刮磨。一鳥橫邊秋靄淡，片雲歸處夕陽多。潮來萬里翻明練，山簇千峰列翠螺。此地不堪歸去早，欠看明月漲金波。
己巳登玉峰亭二首  其二 杜範
杖藜無事歷危坡，一片清寒鏡面磨。極目盡時知水闊，置身高處見秋多。此時不著登山屐，到處還成測海螺。遥想高人閑物外，故應不與世同波。
八月十一夜風月可愛自前屋覓酒不得而歸小詩呈百六十叔 杜範
晚煙輕拂亂山橫，落日纔收月已明。萬頃孤光低闊野，一天寒色带疎星。交情要與秋容淡，携手難禁夜氣清。慣識醉中風月好，不知風月更宜醒。
次韻草堂 杜範
心事崔嵬日不如，愁端叢起蔓難圖。殘山剩水鳥聲怨，落日微雲雁影孤。妙句聳聞驚昨夢，寒窗細讀慰來蘇。許身已在羲皇上，降志猶能念昔吾。
偶屬成嵬字韻錄呈六十叔二首  其一 杜範
溪頭徙倚對崔嵬，世上塵愁安在哉。峭壁千尋翻素練，深崖萬古鬭雄雷。空餘鳥跡無人到，應有山靈怪我來。偶爾相逢成勝槩，平生襟抱此中開。
偶屬成嵬字韻錄呈六十叔二首  其二 杜範
莫令胸次著崔嵬，萬事於人何有哉。欲向懸崖看積雨，幾經空谷撼奔雷。山花無思開還落，溪鳥忘機去復來。此地逍遥吾足矣，解愁春甕不須開。
清真褚道士携羅丈唱和訪余求詩予非能詩者辭不獲力拙次韻能不以狂斐疵我否 杜範
遠尋幽侶對清閑，落筆煙霞寫壯觀。不染紅塵隨處適，獨將青眼箇中看。雲飛碧落無心到，月浸清波徹底寒。遥想銜杯當日意，灑然新沐欲彈冠。
和宗司法與鄭府判韻  其一 杜範
毫端收盡九秋清，凡目容窺巨海驚。別駕錦囊誇李賀，參軍石鼎續彌明。珠璣錯落交輝映，金石鏗鏘迭奏成。迷道願君相指似，敢辭駑鈍策孤征。
和宗司法與鄭府判韻  其二 杜範
候蟲嘖嘖泣秋清，節物還令壯士驚。人在九原誰可作，月橫千里自增明。詩壇尚幸從盟約，句法于今識老成。自愧枯腸如罄室，只愁有債未寬征。
又和鄭府判侯字韻 杜範
野人漫學事王侯，宦牒相從得俊遊。著眼丹鉛常午夜，轉頭萸菊已深秋。幾多陳迹成今古，莫對清尊話去留。自幸趨隅陪玉麈，如今何止識荆州。
復用韻以見別情 杜範
插架牙籤富鄴侯，戲將翰墨此中遊。紫萸黄菊家家酒，巨軸長篇字字秋。談笑不堪增戀遊，簡書無奈怕淹留。人生聚散真萍梗，咫尺應能見九州。
別張簿兄弟 杜範
弱柳含風拂路隅，一尊話別意躊躕。相看未了百年事，有約無忘千里書。到手功名還漫浪，褆身德業念居諸。願君一語勤相贈，拜賜從今儻不虛。
戊寅夏和趙十七兄招提偶作 杜範
故山携手愜心期，里社從遊即舊規。十雨五風深望歲，一尊重會只催詩。多君格力開壇社，得句精神見睫眉。匹馬秋風思遠道，此盟常恐憶它時。
遊擘翠 杜範
新晴山色浄襟裾，世上塵埃一點無。飛瀑驚奔爭澒洞，層崖屹立鎮崟嶇。亂流平處沙可數，頑石叢中草不枯。醉後偶來觀物變，要知到處是工夫。
和沈節推韻 杜範
點檢春光向幾多，埋頭官事暗中過。蕭蕭鬢影霜先入，匝匝襟塵鏡未磨。盟會誰令寒晉楚，篇詞自幸識陰何。休文多病風流甚，紅藥尊前獨醉歌。
次陳友韻 杜範
企望隣邦百里賒，一時文物數名家。驚人議論鏗蒼佩，落筆詞章粲彩霞。此日相逢真有幸，何年重會恐無涯。顧余何以爲君別，多愧新詩屢拜嘉。
歸自漕司試院到桐廬晚偶成 杜範
歸棹便風泝古流，一杯獨酌興悠悠。夕陽蘸水金窩沸，暮靄籠山紫幕浮。牧笛村村分路入，漁帆浦浦带煙收。丹青此處難爲手，更有羈情不奈秋。
再依韻復足五十六字以見一時無聊之態非詩也 杜範
人間總是一虛空，過眼流光過耳風。方見露芽牆下茁，又嗟霜葉嶺頭紅。身來作吏雙溪上，誰使衝寒一寺中。急雪隨風穿瓦過，强呵凍手作詩窮。
十二月初六日出郊途中值雪偶成小律詩 杜範
宦塵役役走長塗，歲晚離家只自吁。風入破輿寒徹骨，雪穿疎幌亂沾鬚。橫陳瑞色今如許，定擬豐年可大書。州縣徒勞何敢憚，萬家溫飽即吾廬。
恭謝侍讀仁皇訓典徹章御賜杜工部紫宸殿詩退朝口號并鞍馬香茶  其一 杜範
於赫仁皇訓典垂，寬慈實德太平基。鴻圖植遠文孫紹，燕翼謀深烈祖貽。寶曆初更思善治，瑶編久閲撫良規。平平王道今猶昔，海宇雍熙庶可期。
恭謝侍讀仁皇訓典徹章御賜杜工部紫宸殿詩退朝口號并鞍馬香茶  其二 杜範
丹地從容接細氈，豈徒口耳漫周旋。帝王家法由心法，典策言傳以道傳。章徹誦筵天意悅，恩隆賜典露華鮮。禮文稽古皆成憲，主德由斯志罔愆。
恭謝侍讀仁皇訓典徹章御賜杜工部紫宸殿詩退朝口號并鞍馬香茶  其三 杜範
微臣何幸厠經帷，寵渥便蕃亦例施。鸞鳳驚飛高晉帖，夔龍會送借唐詩。靈蕪甘露排憂困，駿馬雕鞍念老羸。自愧無功難稱塞，孤臣耿耿只天知。
得雪稱賀馬上得五十六字 杜範
昨夜同雲猶未合，曉來一色變山河。料應天上梅花早，吹落人間柳絮多。酒興自憐今老矣，詩腸無奈此情何。銀杯逐馬天階路，何似寒江伴釣蓑。
窗前竹 杜範
拔地停空翠削成，與凡草木不同榮。無心到彼難教曲，有節防身只自清。本是孤根穿草壤，誰令弱杪上雲程。礙簷敲瓦宜芟去，好伴寒松澗壑聲。
聞喜宴和御詩 杜範
清朝策士屬新元，四海英髦意氣軒。自是冕旒崇直道，亦令韋布效忠言。鹿苹初洽君恩重，鳳藻俄頒帝語溫。此日微臣陪鎬宴，更慙蘭省濫搜掄。
舟中偶成小詩 杜範
泛溪深處暮山晴，乍脫塵埃耳目醒。水面浮天相與碧，波心浸月兩爭明。淺流礙石灘灘急，曲岸鋪沙渚渚清。人靜夜闌舟未艤，微吟顧影不勝情。
和楊兄兩詩  其一 杜範
魯教寂寥鄒辨已，異端塞路日殷繁。寶絲遠緝千年緒，古鑑新磨一世昏。正道以身爲屏翰，真儒於此見淵源。緘來遺像知君意，百世師模儼若存。
和楊兄兩詩  其二 杜範
望斷家山兩地懸，白雲何處涕潸然。吏塵歲月知無幾，宦海風濤幸有邊。已是雪霜催歲晚，又還花柳放春妍。起予妙語令深省，碧眼相看話百年。
準齋誨人亹亹不倦某每侍几席灑然若執熱之濯清風一日語及唱和新篇繼復緘示聯章巨軸皆相與切磋之意某輒忘其荒陋次韻二章借以求教不敢言詩也幸赦不敏而鎸誨之  其一 杜範
著身閙市厥惟艱，渺渺狂瀾蕩不還。心莫轉移真匪石，德常安重有如山。談經不踵諸儒後，辨理尤嚴一字間。傾耳名言深猛省，半生日月總成閑。
準齋誨人亹亹不倦某每侍几席灑然若執熱之濯清風一日語及唱和新篇繼復緘示聯章巨軸皆相與切磋之意某輒忘其荒陋次韻二章借以求教不敢言詩也幸赦不敏而鎸誨之  其二 杜範
倦游愈覺世途艱，遠矣淳風未易還。車去出門多異轍，塵來瞇目失前山。差殊只在毫釐際，迷復都來反覆間。珍重先生相指似，忙中自有本來閑。
伏蒙賜和復用韻二章拜呈可謂出醜衒媸惟自敘鄙懷併以見區區敬慕之意姑惟教之是所願也  其一 杜範
道在行藏自古艱，爲貧偶出未能還。一從舉手遮西日，已恐移文在北山。身入微官韁鎖裏，心慚大隠市朝間。浮雲富貴非吾事，便有功名亦等閑。
伏蒙賜和復用韻二章拜呈可謂出醜衒媸惟自敘鄙懷併以見區區敬慕之意姑惟教之是所願也  其二 杜範
學道辛勤歷萬艱，精神見性本無還。齊眉自可供瓢樂，携手何須去鹿山。謂介謂通非所在，不夷不惠處其間。自憐塵俗心猶在，即席摳衣願少閑。
和花翁盆梅 杜範
絕澗移來近市園，又還移入賣花盆。體蟠一簇皆心匠，膚裂千梢尚手痕。試問低回隨俗態，何如峭直抱孤根。歲寒風節應無恙，魯兀須知自有尊。
和花翁自詠 杜範
愚拙天真未易全，如翁自許豈其然。剩將詩句酬花債，只把春衣辦酒錢。僅六尺牀皆樂地，方千里旱自豐年。瞿曇老子都曾學，曾學爲儒也學仙。
和貴方韻 杜範
萬物由來備一身，要教純熟在持循。莫嫌惡濁浮埃界，自做分明實地人。培養確知心是聖，工夫豈費筆如神。羨君精進追前哲，愧我衰頹落世塵。
借韻呈寬堂 杜範
坦然寬德是居身，又有疲甿要拊循。鏡浄不過方寸地，海涵何止百千人。呻吟望賜多溝壑，晚閃爲霖幾怪神。膏澤未能周海宇，祝公先靜一州塵。
次花翁冬日三詩  其一 杜範
料理新陽在此朝，休文但覺带寬腰。懶將漫刺巡門到，病怕時人舉酒邀。强裹青衫空自累，滿簪白髮不相饒。冥心久矣隨天付，九轉還丹不用燒。
次花翁冬日三詩  其二 杜範
人心天理兩相關，無奈花翁盡日閑。麗服靚粧紛拜節，弊衣短策自怡顔。已聞瞥爾尋幽去，又見陶然向市還。住世世塵塵不染，梅花好處即孤山。
次花翁冬日三詩  其三 杜範
翛然僧舍一柴扉，淡泊如君眼底稀。山澤肯爲仙骨瘦，襟懷自得遯身肥。有詩盈帙遮空橐，無酒留賓辦典衣。一棹稽山風雪裏，便應興盡雪中歸。
次花翁喜雪快晴韻 杜範
何人急急走靈符，扶醒摐摐十萬夫。隘巷未收穿履迹，短簷已倚曬書儒。日開雪色如翻手，景屬詩家費撚鬚。起望四山新入畫，翠屏半是粉成圖。
次花翁第二雪 杜範
創見飛瓊粲晚華，已聞得句壓劉叉。亂隨風勢斜穿戶，誰在雲端巧雨花。惱殺饑烏尋屋角，寒驚宿雁失汀沙。此時清絕難酬賞，羔酒誰言勝鳳茶。
次花翁第三雪 杜範
擁衾無事可相干，急報飛瓊急起看。推戶已成千頃白，倚欄未覺十分寒。三逢瑞景開心目，幾費詩翁琢腎肝。妙句鼎來方對客，共吟驚喜欲忘餐。
次花翁自笑韻 杜範
村翁活計謝田莊，肯與時人較短長。餘事詩篇陵鮑謝，太平胸次到黄唐。以通爲隠渾無礙，有樂償貧似略當。自笑此生成鶻突，誰知鶻突正難量。
次趙貴方九里松獨行韻 杜範
道機已熟絕防閑，縱步來尋興裏山。殘雪點衣消酒醉，晚風吹鬢带詩還。妙年羨子歡悰足，走宦愁予樂事慳。安得相從塵網外，快將如意碎青珊。
羅年能赴興國前詩未作嘗於醉中謾成亦併達之 杜範
一笑重逢二十年，自憐鏡影已華顛。謾言世上誰知我，落在人間恐愧天。理到平時無一事，行須實處著千鞭。但教千里民安樂，莫使虛名爲世傳。
又送湯國正五十六字 杜範
一尊濁酒送君行，慘澹江雲似我情。已是園林堆落葉，更添風雨掃殘英。直存吾道曾何病，公在人心爲不平。我久念歸歸未得，羨君趲得去帆輕。
南鄉舟中偶成 杜範
日斜遠浦閟朱光，煙抹前山濕翠粧。自有著身丘壑分，故應遣我水雲鄉。便於世上誇鍾鼎，何似田間飽稻粱。手把黄花相問訊，秋風不改舊時香。
和耕甫弟梅 杜範
數點冰葩與雪宜，有人著眼水邊籬。從渠疎影初傳句，自此清吟未有詩。曾到孤山飛鶴處，恰思偃樹跨鯨時。李園莫負春風約，應有當年未折枝。
冬至展墓偶成 杜範
至日衝寒掃墓墟，凄然一拜一欷歔。蓼莪恨與雲無際，常棣愁催雪滿裾。誤落世塵驚日月，謾牽吏鞅廢詩書。回頭更看諸兒姪，門戶支撐正要渠。
鄭寧夫携詩什訪余併有贈篇聞其浙右之行詩以送 杜範
何人剝啄扣雲關，袖有新詩數百篇。宮徵自調相和應，珠璣不揀盡光圓。昌黎薦士慙無路，東野盤空枉笑天。聞道二親猶未葬，知誰著眼爲渠憐。
承見再和用韻 杜範
簇簇枝頭綴淺黄，鼻通四遠熟留藏。秋於對樹疑添色，雨不多時怕減香。花事索人非易管，詩情得酒爲新嘗。叢芳德色驚人句，影下重吟駐夕陽。
挽曹處士二首  其一 杜範
年纔四十未云遲，勇謝文場意已奇。獨抱古心欣有得，肯同時好浪相追。迴神自是平生學，徹底還看處死時。援筆大書真力士，紛紛醉夢若纏悲。
挽曹處士二首  其二 杜範
持身非介亦非通，閑處工夫不墮空。石室隠居雖我獨，鳳岡文社與人同。道鎸一族多名士，惠浹千家有後功。潜德自昭何待發，矧茲大筆詔無窮。
徐倅尊人挽詩二首  其一 杜範
教子成名豈偶然，存心積善契蒼天。獨工學問馳清譽，旁習陰陽得異傳。煞有哀榮身後事，不差生死夢中言。欲占厚德看銘誌，七十之期過一年。
徐倅尊人挽詩二首  其二 杜範
論子論交事契深，同年同里又同心。登堂未展龐公拜，夢奠俄驚尼父吟。自古陰功天所予，如公遐福世同歆。老成漸漸凋零盡，空有潸然淚滿襟。
丘知府挽詩 杜範
弟兄鼎譽人爭羨，富貴隨時報未均。領閣清班非不遇，持麾重選遽成塵。世誇人物今何在，志在詩書竟莫伸。笑語詼諧猶在耳，忽聞遠訃恐非真。
挽陳將仕 杜範
事到蓋棺方始定，言于陋巷乃爲公。試看傾郭盈襟淚，盡是忘餐振廩功。榮貴但知崇己欲，文章未必濟民窮。如君厚積人誰忌，惟恐君家積未豐。
挽黄脩職 杜範
宰士當年棣萼情，世科心許白頭登。詩書早已傳家學，場屋誰知負夜燈。老矣尚餘英氣在，嗟哉獨慕善人稱。一經分付曾何憾，看取于門自此興。
挽李處士 杜範
确犖羣山兀海隅，芬川蔚有吉人居。施仁一念周鄉井，稱善同聲溢里閭。教子垂芳心有待，榮親養老意何如。貤恩漫爾撐門戶，肯負當年一束書。
挽趙漕閤中 杜範
丘公四海大名垂，有女來嬪閥閲宜。蘋藻自供寒女事，琴書未許世人知。舟移夜壑方遺恨，劍合平津自有時。膝上一經勳已策，吁嗟不賦板輿詞。
挽□□ 杜範
韜光自古常難見，友道于今幸可論。勳業但看江左相，才名已識下邽門。壯哉蘭若當時志，已矣雲山此日原。到底百年同一夢，山林鐘鼎尚何言。
挽翟親 杜範
時運遭逢亦偶然，著鞭莫訝祖生先。閉門終負三冬用，脂篋徒誇十部賢。玉樹幸能光舊德，爵羅寧復歎當年。生平未快荆州願，有淚空令落九泉。
酥溪寺舍窗前有黄金間璧玉竹可愛謾作二十字不許撞題 杜範
中土太淡素，東皇染半節。此君已不羣，此種更奇絕。
得光字 杜範
掛起梧桐月，先成一夜霜。與君飛大白，一口吸秋光。
和六十叔二絕  其一 杜範
夕陽有意爲人留，斜映寒江著小舟。遠目遥岑無限意，不須蕭瑟賦悲秋。
和六十叔二絕  其二 杜範
半窗斜日带東籬，桂子團團已滿枝。朝露晚風并夜月，細看一一是君詩。
辛未白鷺一絕 杜範
故園蒼莽淡煙霏，白鷺翩然下小池。豈我機心猶未盡，躊躕四顧復驚飛。
次韻十一叔芍藥五絕  其一 杜範
白白朱朱掃地殘，尚餘紅芍带春妍。娉婷自笑成孤語，困倚芳叢背日眠。
次韻十一叔芍藥五絕  其二 杜範
簇簇妖紅裛露鮮，春工爛漫乞君看。心期點檢都無可，幸有花盟獨未寒。
次韻十一叔芍藥五絕  其三 杜範
心事摧殘厭世喧，眼前能復問媸妍。故園春色還依舊，此日看花意不然。
次韻十一叔芍藥五絕  其四 杜範
手把春花已後春，錦容入眼更成新。凭欄落日渾無□，倍覺君詩信有神。
次韻十一叔芍藥五絕  其五 杜範
寒暑回還日日新，數枝留得幾多春。君能彈壓憑佳句，一段清襟亦可人。
次韻草堂二首  其一 杜範
月蕩秋光滴翠空，英英寒色萬山同。一年奇事惟今夕，顧我萎然卧病中。
次韻草堂二首  其二 杜範
中秋有約醉南湖，料此清光已不孤。枕上不堪良夜永，起來猶强作伊吾。
壬申九月初十歸自邑中兩絕  其一 杜範
雁宿沙頭水月明，無端驚起兩三聲。孤飛縹緲知何處，影落寒江浪已平。
壬申九月初十歸自邑中兩絕  其二 杜範
風清露肅片雲閑，耿耿寒光沐萬山。滿目瓊樓高著脚，豈知身復在人間。
清貞褚道士携羅丈唱和訪余求詩予非能詩者辭不獲力拙次韻能不以狂斐疵我否 杜範
冀北奇才萬馬空，驚人佳句墨深濃。春風桃李人應識，要看寒溪澗底松。
戲十九兄二首  其一 杜範
風流公子醉陽臺，歸路猶傳笑語諧。玉腕雙扶爭嫵媚，不知失足在蒼崖。
戲十九兄二首  其二 杜範
君曾夷視北山巔，險阻誰知在眼前。亟欲問君無恙否，小春催到探梅天。
飛雪未已可謂佳瑞約判簿判務二丈同登尊經閣 杜範
萬頃瓊瑶爛不收，從今便合慶來牟。與君莫負登臨約，不是偷閑作浪遊。
次沈節推韻 杜範
春工剪水巧先呈，不夜寒光滿地瓊。獨撚冰鬚搜雪句，此時誰解與同盟。
又得一絕句 杜範
白句方從萬玉妃，安排紅袖點春暉。一寒自笑無氈客，三酌匆匆早賦歸。
和汪子淵桂花一絕 杜範
姮娥剪綵壓羣芳，一夜秋風入酒囊。薰徹醉魂清入骨，敢言天下更無香。
和趙山甫海棠 杜範
春風得意酌霞觴，翠袖寧禁白露霜。欲向月宮收賸馥，曉窗强理背時粧。
次沈節推送春韻二首  其一 杜範
佳人憔悴怯春衣，日暮樓高酒力微。流水落花無限恨，一聲杜宇又催歸。
次沈節推送春韻二首  其二 杜範
一年春事逐飛蓬，燕語千愁訴未通。水竹誰家深院落，捲簾準擬納薰風。
七月二十七日午到釣灘登其臺偶成二絕  其一 杜範
高人作計亦迂哉，千尺崔嵬著釣臺。握手故人留不住，有魚那肯上鈎來。
七月二十七日午到釣灘登其臺偶成二絕  其二 杜範
憶昔斯堂醉晚風，壁間歲月已無蹤。誰知千古留名字，只在當年把釣中。
偶成 杜範
喜脫京塵理棹行，歸心佇立望危檣。得風甚飽秋帆腹，頃刻回頭失富陽。
宿興善寺成小絕 杜範
廢寺翛然殿宇空，早寒催雪撼山風。急投小舍成孤坐，撥盡爐灰那處紅。
用韻作懽喜語 杜範
冰雪凝寒萬木空，我今正欲轉春風。東郊已作安排計，會看枝頭萬點紅。
劉上舍携酒有詩和其韻  其一 杜範
數過流年轉矚中，宦塵休更問窮通。新詩喚我塵埃夢，孤驛清澄一笑同。
劉上舍携酒有詩和其韻  其二 杜範
匆匆歲事又更新，一氣初回萬木春。獨有江梅殊未覺，凜然冰雪照詩人。
高兄徐倉高弟和劉會之兩絕見寄再韻謝之  其一 杜範
我輩周旋實地中，此身窮處此心通。荷君一見如平素，迹未相親味已同。
高兄徐倉高弟和劉會之兩絕見寄再韻謝之  其二 杜範
袖手閑居德日新，靜安增伴四時春。君方入室慰此老，肯作浮陽愧古人。
康秋惠詩和其韻二首  其一 杜範
春入桃園日正遲，懷人何以慰朝饑。自憐官事冥煩日，却是詩人得句時。
康秋惠詩和其韻二首  其二 杜範
觀梅詩興愧何郎，塵鞅埋頭歲月長。力薄何能堪重負，托身猶喜鄭公鄉。
晚坐偶成一絕 杜範
日隠西山月色微，林端水際淡煙霏。遥岑橫碧在何許，誰念行人未得歸。
劉上舍以詩送牡丹併酒和之二首  其一 杜範
春愁風雨不禁寒，紅盡枝頭綠已團。誰遣佳人伴岑寂，初酣卯酒臉勻丹。
劉上舍以詩送牡丹併酒和之二首  其二 杜範
紛紛萬卉委泥沙，獨殿春風自一家。珍重白衣相問勞，醉吟佳句醉看花。
偶題 杜範
雪外亂山才約略，雨中平野更凄迷。有人支枕篷窗底，卧看羣牛渡野溪。
和陽秀才惠詩七絕  其一 杜範
半菽生涯志九霄，詩篇妙處壓劉曹。朶頤鐘鼎人都錯，自有靈龜價最高。
和陽秀才惠詩七絕  其二 杜範
夜光那肯暗投人，至寶何須借所因。袖有明珠來遺我，荷君此意重千鈞。
和陽秀才惠詩七絕  其三 杜範
區區敢計一身存，剝盡皮毛尚有根。有客款門歌慷慨，清風爲我濯塵褌。
和陽秀才惠詩七絕  其四 杜範
百年墜典一朝行，疾痛誰知赤子情。勞瘁何曾沾小惠，追呼蚤已困苛征。
和陽秀才惠詩七絕  其五 杜範
載籍重脩舊額存，從今便可養胚腪。只愁均賦無良法，巨室逃楊復放豚。
和陽秀才惠詩七絕  其六 杜範
事已垂成慮正長，民風安得反醇龐。交征上下方旁午，何以爲謀淑此邦。
和陽秀才惠詩七絕  其七 杜範
三載塵埃積寸心，空齋暗鎖一牀琴。忽聞宮徵相勾引，聊整徽絃發舊音。
問淵明菊 杜範
世以淵明名爾菊，却來紫陌換青銅。東籬采采知何處，豈不包羞負此翁。
代菊對 杜範
未有淵明先有我，何人喚我作淵明。東籬宛在南山下，誰向秋風管落英。
曹娥 杜範
舉世貪生不足評，捨生取義亦難明。娥知有父不知死，當日何心較重輕。
偶成 杜範
短篷支枕看青山，山意閑如人意閑。飛過白鷗何處宿，宿時莫向急邊灘。
處靜得梅枝爲贈以新詩將之漫次韻以謝 杜範
花與詩人自目成，荷君持贈半寒燈。悄然清夢江村裏，忘却官身在宛陵。
何君智父之堂名以雲岫袁蒙齋記之智父以示余漫成絕句 杜範
谷裏深藏豈自珍，須臾觸石上天津。悠然一片心何在，說道無心却誤人。
枕上偶成三首  其一 杜範
一春霽色養花天，近夏鞭霆雨沛然。說與農人勤貯水，行看綠霧漲平田。
枕上偶成三首  其二 杜範
春動邊聲虜計狂，淮流據斷架浮梁。雨師怒烈風雲陣，定報驚奔盡犬羊。
枕上偶成三首  其三 杜範
老夫屢與死爲鄰，急報家人早入京。正慮舟行流未滑，枕前快聽瀉簷聲。
和楊兄二絕  其一 杜範
詩人過我辱高軒，坐覺塵埃不敢干。三寸古今談不了，明珠落落走金盤。
和楊兄二絕  其二 杜範
三年嘗盡萬間關，力怯强弓寸寸彎。何日變成閑世界，與君夜月對湖山。
偶詠玉簪花 杜範
葉带春姿如潑淀，花多秋色似凝酥。怳疑鷺立清波上，只欠漁舟湊畫圖。
和會之二絕  其一 杜範
飣虀篘釀挹仙霞，味到詩情分外佳。應把梅花望彭澤，不辭漉酒污巾紗。
和會之二絕  其二 杜範
愛景探春意已生，新詩新釀一時成。遥知獨酌微吟處，霜月應多別處明。
劉百十六兄送梅花大鯽新酒以詩將和其韻四首  其一 杜範
塵鬢三年繡水湄，詩懷久矣負良時。門前喜鵲來相報，知有騷人委色絲。
劉百十六兄送梅花大鯽新酒以詩將和其韻四首  其二 杜範
寒冰爲骨玉爲精，籬落橫斜數點清。不見孤山浮動處，嶺頭折贈若爲情。
劉百十六兄送梅花大鯽新酒以詩將和其韻四首  其三 杜範
暖日浮光深水湄，魚方掉尾煦晴時。巨鱗如掌勤分餉，興入扁舟動釣絲。
劉百十六兄送梅花大鯽新酒以詩將和其韻四首  其四 杜範
新篘盎盎瀉瓊晶，照我襟懷徹底清。多謝白衣相問勞，舉杯無語不勝情。
贈以酒寄詩 杜範
茅茨底下坐寒氈，應是孤吟舌本乾。急遣麴生相問訊，滿澆磊磈潤毫端。
和高吉父六絕  其一 杜範
端爲稽田賦未均，一時板籍盡更新。三年敢作賢勞歎，政恐才疎負邑人。
和高吉父六絕  其二 杜範
麥隴吹風餠餌香，桑畦映日繭絲光。晚春好誦歸田賦，問汝胡爲兩鬢霜。
和高吉父六絕  其三 杜範
飲啄於人似有緣，又將塵面對瞿曇。儒冠未必非相誤，時聽鐘聲靜夜參。
和高吉父六絕  其四 杜範
平生習懶怕逢迎，相望何時可合并。妙語貫珠分在手，山齋快讀晚風輕。
和高吉父六絕  其五 杜範
工部文章裕後昆，橋齋遺稿炯然存。偶拈同谷悲歌句，又把愁腸攪一番。
和高吉父六絕  其六 杜範
世事紛紛起笑端，五雲深處最高寒。與君便好尋前約，霽月難同俗眼看。
途中二絕  其一 杜範
一點天根動處微，已令萬物受春熙。欲知消長從來意，便是人心善惡機。
途中二絕  其二 杜範
脚踏京塵動數旬，歸途又復見書雲。羣陰已放陽來復，看取新年別有春。
和韓蕺山見贈絕句 杜範
世網纏身未得歸，但勞清夢到林扉。高人誤作班行看，只是山中一布衣。
秋遊雁蕩道中 杜範
遥睇前峰已出奇，從今便合辦新詩。山靈似是知予意，擁翠來迎步步移。
石梁 杜範
它山不數碎如拳，有此撐空萬古寒。好個山中廊廟具，游人浪作石梁看。
照膽潭 杜範
布襪青鞋得遠尋，四邊卧石護清深。從他照破千人膽，容我論交一片心。
羅漢洞 杜範
攢空巨石太崔嵬，踴躍山巔亦壯哉。誰把斧斤揮直下，斫開洞戶許人來。
道中戲成 杜範
造物人言是小兒，偶然越樣與兒嬉。不過幾塊麤頑石，博得人誇幾個奇。
天柱 杜範
削成一柱是何年，屹立當空更不偏。我欲借渠成大厦，少陵此意久無傳。
天聰洞 杜範
脚力窮時眼力通，層梯倚石上天聰。世間無限惟頑石，獨此中間透外空。
小龍湫 杜範
水脈憑高天外來，半空散得萬飛埃。老龍卧處知何在，喚作靈湫亦漫猜。
大龍湫 杜範
半世名聞始見之，洞心無語立多時。經行處處皆奇絕，此比諸峰更絕奇。
携酒落成倅廳綺霞閣口號代簡 杜範
綺霞風月一番新，賸把餘光燭近隣。聞道落成開宴席，也容老子挹芳塵。
和陽字韻 杜範
又還秋色到萸觴，檢點東籬次第黄。碧水連天無限思，欄桿無奈带斜陽。
寄題蘆洲 杜範
幽人作計築幽居，傍水爲亭手植蘆。何愛世間閑草木，只緣胸次有江湖。
貽富室翁 杜範
葱療丹田麥療饑，葱羹麥飯兩相宜。請君試上城頭望，多少人家午未炊。
仙山知寺志剛示余以浸碧唱和詩漫繼其韻 杜範
窮年奔走繚鄉隅，暫此憑欄意已殊。一水光明平處現，四山容色淡中鋪。莫羞塵鬢臨冰鑑，自有靈原照玉壺。浸碧主人應領會，試言此碧有耶無。
林倅到迓之途中小詩 杜範
簡書奔走日衝衝，偶此郊行興易濃。雨意醖成春野意，雲容點就曉山容。繭絲貯色桑條上，餠餌吹香麥隴中。忽憶故園歸去好，雲山知隔幾千重。
和林簿二詩  其一 杜範
憂喜從來巧聚門，刖人有足未爲尊。人生何用家萬石，世事還輸酒一尊。荒徑賦歸人已遠，急流勇退意猶存。功名千古成何事，眼底榮枯不足論。
和林簿二詩  其二 杜範
宦途元自險於山，我輩孤寒分外難。蕭寺羨君成勝概，新詩爲我解愁端。自歎落落無三語，底事區區爲一官。初夏北窗新枕簟，碧梧晝影正清團。
大雨喜成小詩呈百里 杜範
顒顒萬目望穹蒼，連日雷車走阿香。不用甕中留蜥蜴，已聞野外舞商羊。霶𩃱施澤盈千澮，䆉稏收功可萬箱。令尹愛民天所相，三年境內樂穰穰。
空明洞 杜範
莫訝青山小，山因洞得名。仙人騎鶴去，留蹟在空明。
玉壺即事 杜範
雨過條風著柳芽，淡黄淺綠嫩如花。陂湖漾漾初侵路，蜂燕紛紛各理家。带郭園林仙苑近，送春船舫繡簾遮。芸窗倦倚何山翠，暖靄輕籠日脚斜。
天柱峰 杜範
探幽不知疲，前賞方未極。晨行越高嶺，拔地見峭石。有如萬菡萏，玲瓏倚秋碧。東西忽異狀，顧步忘所歷。一峰柱中天，壁立千仞直。旁無寸土勢，始覺造化力。凜凜蒼鐵姿，漠漠太古色。俯疑霹靂怒，仰視元氣黑。溟波齧南維，在昔因盪激。伊誰拔山來，作此顛倒側。諸峰左右輳，參差列矛戟。或如削層霞，薰蒸半天赤。或如簸大旗，千騎皆辟易。或穎如書空，或攫如戲翼。或如龍夭矯，兩石陷其脊。噀雨空洞中，幽響日夜滴。捫蘿展奇眺，百態墮胸臆。眼光亂崖竅，日氣光映射。似聞多靈秘，路絕天所惜。側身下篁篠，倦坐屢脇息。沈思融結初，令人嘆開闢。
句 杜範兄
鶑鳴求友聲。
李養源自號蒙泉求詩于東平包某作此以贈之 包恢
水象童蒙，以出伊始。泉乃白水，出自艮止。天一初生，純一清明。厥初始達，猶元而亨。當其蒙稚，涓涓猶細。及其漸進，混混未止。如玉與珠，不曰白乎。如冰與雪，湛不可污。反求諸己，心正如是。有生之初，純白純懿。養之於蒙，作聖之功。大人不失，與赤子同。聖如夫子，皜莫尚已。湼而不緇，洞徹表裏。溥博淵泉，浩浩淵淵。皓如銀河，月流星連。仰觀先聖，本同一性。自始失養，遂終失正。氣或雜之，內欲蔽伊。官或不思，外引遠而。蒙反成失，白反變黑。黑水西流，清渭南隔。君在家庭，習若少成。異彼污世，同流濁涇。外引內欲，永絕勿贖。蒙養宜深，洊習宜熟。濬發爾源，如發蒙然。放乎四海，波濤際天。學有源委，海可至矣。所不然者，有如白水。
臨江閤皂李仲章以省軒求詩 包恢
心之精明，不遠伊邇。胸中若正，瞭焉眸子。舉目有證，莫切於視。孰名曰省，少目取義。目當少時，湛湛精睟。其光神全，其見專致。老目爲耆，則與少異。非徒以目，而分老稚。惟目如少，有可取譬。實省在心，省當如是。如開雙明，洞見萬類。心難常存，省不可替。心難常覺，省不可離。心本善者，孰非純懿。心不善者，孰非私利。省與不省，善惡關繫。省者如醒，不省如醉。省者如寢，不省如寐。省者如活，不省如斃。果能自省，卓然奮勵。暗室不欺，屋漏不愧。如目萬象，無有掩蔽。一不自省，冥然罔記。外物交引，內無紛熾。如目老昏，無非障翳。二者相遠，宜知敬忌。聶君少年，有目可貴。以省名軒，軒豁無滯。惟道無窮，要在遠詣。惟言多窮，要履實地。惟難有常，勉無失墜。
贈饒仲信靜鏡 包恢
乾不一動，靜專動直。坤不一靜，靜翕動闢。艮不一止，動靜以時。本體如是，偏主則非。惟學初機，貴以靜入。以至終養，貴以靜習。本體既然，動靜一如。乾坤合德，無二無餘。心爲天君，尊無倫比。聖賢言心，初無論擬。心比於鏡，佛說云然。鏡雖有光，孰擬心天。鏡光則死，心光則活。活則不滯，死則不豁。佛法寂滅，匪乾匪坤。若復本心，非彼能昏。人以欲動，非動之性。所以貴靜，自動自靜。其道光明，無物可並。惟省盡倫，是爲全人。眼高四海，至此乃真。
留忠齋山茨 包恢
身何止不獲，其背誰得窺。心何存不測，其鄉孰能知。身心尚無迹，屋廬更何即。變動元不居，問君欲奚適。放之彌太虛，宇宙總我廬。收之付野草，山茨斂吾居。宇宙非窮大，山茨豈云細。身心非以形，隨寓靡有異。此道淡不厭，淡中味何窮。萬物孰能動，真樂此室中。或疑天下儒，久遊蓬萊島。豈伊素草茅，但以蓋茅好。達者舍此誰，若將終身茨。仁宅本同歸，問舍非自私。宇宙浩如許，藏用如謹獨。山固屹不移，茨敝當再覆。覆可久自娛，庭草聽自如。茅茨或不翦，古聖興不殊。樂山見仁人，如茨看榮貴。此屋雖似卑，誰識最高致。
贈寫神丘照堂 包恢
嘗觀孝子圖，畫子事母事。聞君畫最工，事母孝亦至。人稱汝畫奇，未知事母慈。我今爲拈出，欲以勵孝思。畫不在丹青，照不在眼睛。方寸不可亂，昭昭在心明。畫到精一處，人人定相如。但疑心本一，奚爲面差殊。我心猶赤子，我貌極老衰。君雖欲畫我，安能作嬰兒。
送蒙齋赴召六首  其一 包恢
大鈞正旋轉，坱圠方無垠。乾坤用六子，乃使天下春。震子實爲長，龍蟄屈不伸。不一動則止，一動化萬新。嘉熙再仁孝，斯時召斯人。宇宙在乎手，萬化生於身。機關一開闔，斬新出精神。日月無點翳，太虛絕纖塵。毫髮靡遺恨，誰能疵大醇。
送蒙齋赴召六首  其二 包恢
廣大中精微，如崇下履卑。川流本敦化，溥博時出之。剛毅發秋凜，寬裕融春熙。聰明靡偏照，密察不失時。權度心爲甚，聖人良在茲。思睿睿作聖，無思無不思。
送蒙齋赴召六首  其三 包恢
乾坤常簡易，險阻知最精。堯舜何艱難，難在知人明。孔子每所患，因予猶改更。險如彼山川，無如世人情。明天而昧人，古人所譏評。卓哉子陸子，高具雙眼睛。氣貌纔一顧，肺肝見如傾。或但因傳聞，能見人生平。萬象悉呈露，如揭日月行。何畏乎功令，堯舜爲法程。所惡利口覆，孔子爲權衡。欲希象山翁，此目不可盲。衆欺恐寡信，多僞難皆誠。虛受而實責，無容偏且輕。張陳門下客，莫非天下英。後至所居國，皆能居公卿。濟世才最急，泰道非徒亨。下視甕盎內，成雷聚蚊蝱。鳥須九霄鵬，魚必東海鯨。爲己與爲國，灼知在先生。
送蒙齋赴召六首  其四 包恢
扶顛而持危，在天下大勢。撥亂而存亡，在國家大計。一司一事間，未足繫興替。馬援爲郡守，尚不屑煩細。惟大姓黠羌，不容有違戾。况爲公與卿，不思大經濟。今大姓黠羌，幾倍過漢世。中有根木存，猶在加護衛。大都如弈棋，敗局如已逝。如有一勝著，敗乃以勝繼。巽當知衡權，是乃德之制。果哉末之難，圓神妙龜筮。願言其吉凶，大闢天地閉。
送蒙齋赴召六首  其五 包恢
嘗聞魏仲英，謂仕欲行志。後宮權豪等，損去志乃遂。如云皆不可，隠身是爲智。此志雖可稱，一節非道備。不聞政適人，格心第一義。如未可與權，當道豈易致。齊王好貨色，孟子不少刺。導之百姓同，王道真易易。自實學不明，言與實難離。何能格一非，適以滋衆僞。最是講說多，虛文只成贅。經或不如史，禍福可趨避。下至不害伯，猶能救時弊。此可觀世變，言之橫涕淚。道本無不通，君子當不器。
送蒙齋赴召六首  其六 包恢
四世凡五公，貴盛古自昔。於我如浮雲，光前在仁宅。仰觀我絜齋，江漢濯之白。下視世所羨，腰黄眼前赤。度越此流輩，人何啻千百。希舜鹿野居，介然有如石。嘗爲耳目人，天子屢前席。義難若是恝，命豈可終逆。非如一小官，去就惟我適。况當有道時，丘自不與易。世方厄三空，實當有長策。心肝奉至尊，憂勞敢云斁。行矣金玉聲，智勇全趙璧。
雨後觀新荷 包恢
中夜平旦爾，浄把天宇洗。此時氣之清，隠映如有體。挹之莫可得，揮之不能靡。外不隔毛髮，內透徹心髓。輕清孰爲天，天也不離此。因行過東湖，荷葉恰新美。柔莖柄圓蓋，嫩綠出清泚。下承之浮萍，鋪錦雜青紫。洒洒無一塵，生意正濟濟。欲辯已忘言，無聲臭至矣。
四明决獄由寧海道中 包恢
山童首少髮，石老脊多骨。上猶劍戟關，下沒沙磧窟。曾無好步行，常有失足驚。前若逢峻拒，後如迫使傾。所幸甚艱難，平生備嘗試。險阻誰能知，乾坤元簡易。
觀泉 包恢
泉動湧聯珠，泉靜湛片玉。淵源出以時，動靜清可掬。憑欄冰雪寒，斂袵毛髮肅。內以洗我心，外以刮我目。偶離京塵來，對此歌不足。詠歸五六人，猶疑自沂浴。
壽家君克堂先生 包恢
良月四之日，景物何多奇。露洗宇四靜，月抹天一涯。景星助月夜，光入清溪湄。奎星照江南，人文良在茲。昔爲西長庚，夢與斯人期。今爲南極老，微雲淡龐眉。際此小春日，勝彼芳春時。桃梅妙生意，微吐三五枝。野垂黄金穟，人飽白玉粢。芙容花成城，拔然凌霜姿。暮開紅菡萏，朝發白蜀葵。菊見正中色，瀟然疎竹籬。不共衆芳競，獨與晚歲宜。時異物孤特，人生復何疑。我翁在物表，清吟徹骨肌。不以世間利，容易得涴伊。今年七十二，浩然元不衰。孤坐小閣上，臺融融熙熙。布衾紙帳間，瑩若冰雪姿。自從知止後，何思復何爲。但願主益聖，比肩皆臯夔。東南盛仁氣，不戰屈四夷。豐穰歲相似，赤子無啼饑。得老太平世，仁壽非吾私。負暄娛愛日，煮芹甘如飴。無妄漫微疾，勿藥喜自隨。近談小命者，嘗以行年推。盛言天河水，一氣木主治。後來年尚多，康强被春祺。兒曹心自喜，何幸如君詞。只今介翁壽，數尚踰期頤。一百三四十，太古常不離。拜手稽首願，永庇兒輩癡。
馬上口占感梅感事二首  其一 包恢
梅兄隨遇處，在水涯山巔。或有近行路，不惹人愛憐。儼如敬而遠，惟恐迫我前。或有近人居，不傍門戶邊。仍多向貧家，不爲華屋牽。香不祈人聞，芳不取世妍。似此性孤潔，秋毫絕縈纏。彼有不知者，乃謂花莫先。折之貯玉瓶，已是傷其天。更大開苑囿，和根以之遷。反指榮得地，带露淚自漣。浸違山林意，豈其本性然。和羹尚不願，其餘安足言。但願復反本，同盟松竹堅。西湖之孤山，猶嫌朝市喧。上對玉輝山，下臨珠媚淵。外此唯雪月，往來許周旋。三友共一笑，歲寒同百年。雖與世落落，自分安其偏。
馬上口占感梅感事二首  其二 包恢
巡歷郡邑間，人若未厭棄。夾道爭向觀，疑我形孰似。得之道聽餘，咸謂物吐氣。老姦與宿贓，神奪而心悸。預知犯難逃，已多速奔避。先嘗受其賕，今皆償之既。非懾使者來，安得自知畏。予默揆諸心，斯言未深契。一切氣不美，先儒說有味。彝倫若盡去，太半爲鬼魅。禽獸爭食人，殆盈野盈市。迹其所作爲，殆惡過異類。不潔食不飽，甚焉官與吏。慘酷以濟之，甚若豺虎噬。豈直如得情，哀矜至流涕。刑法用當窮，根本惕若厲。豈謂猶有民，能喜使者至。或鞠躬焚香，或遠送旗幟。望來漳民情，願留泉民意。此猶碩果然，不食生可覬。惟知有罪者，患不速去離。何啻千百輩，施行纔一二。自嘆水一杯，孰救炎火熾。傷心復傷心，竟夕不能寐。
餞山泉吳守 包恢
泉從九江來，發自廬山趾。不啻如渭清，時出到旴水。淵淵媚如珠，甘飲足千里。何妨遇山下，一時險而止。不礙以亨行，果行險自弭。真利用禦寇，上下順而理。方當執熱中，以濯豁有喜。且當正渴時，得飲快如洗。旴人望膏潤，戀戀正未已。顧如歲大旱，用汝甘霖比。不容私一方，宇內並傾企。盈科放四海，有本如是耳。安得長流旴，混混以終始。河南已治平，河內難留矣。好將世俗污，盡洗入清泚。溥博澤周流，功成大如此。却歸山泉間，育德德孰擬。作聖以爲期，善養功更偉。
謝朱汀守惠古風 包恢
民何業於鹽，由生在水國。因之利其利，資生本無責。未能損與之，盡絕豈爲得。後世與古異，以此命爲脈。如寬之一分，不禁之太迫。上下亦相安，何至遽相阨。柰何籠之盡，一線路亦塞。乘以風氣惡，遂至大作慝。舟聚至數十，衆聚動數百。殺越人於貨，禍烈恣慘刻。誰謂在王畿，有此凶焰赫。深爲腹心憂，非但股肱厄。聖上欲並生，猶未忍誅謫。欲如渤海郡，但以安作則。中外多賢良，選及僕罔測。豈非老不死，可以賊擊賊。初非欲勝之，化誘盡籌畫。頑冥終不回，不免出兵革。猶非殺爲威，止欲就擒獲。竟未始血刃，獻囚不獻馘。精別分死生，不失我心測。或不以事觀，浮言肆虛嚇。語穽險且危，聞者轉相惑。非望復非才，宜不見浮格。成虎而鑠金，莫辯只自默。偶爾事倖成，不至大差忒。免罪已踰分，何勞被恩澤。感公成人美，古調鳴嘖嘖。僕以瓦釜酬，自笑言啞啞。
病中答客 包恢
客侈言告予，二月春爛如。後過前不及，於今正豐腴。况復晴暄久，行樂人聯車。時鳥啼葫蘆，酤酒醉且呼。遊子偕遊女，爭先耀街衢。被惱訴無處，半是顛狂徒。昔人秉燭遊，過時欲何娛。恨公獨抱病，與時不相扶。容膝斗大室，呻吟何時蘇。奇花將衰謝，綠葉將扶疎。聞鳥聲輒善，能似五柳無。予謂客所羨，眩於形色歟。競千紅萬紫，錦繡不足鋪。變千態萬狀，綵繪不可圖。無一非形色，乃生理緒餘。耳目不能思，心冥獨荒蕪。形形色色者，根本何取諸。藏用而顯仁，顯微元不殊。徒見形色者，不識精在粗。抑豈知造物，不知彼在吾。中和萬物育，皆備我不誣。造物莫窮極，形色纔斯須。物既惟我造，何嘗離須臾。見即常自見，非二常與俱。卧遊不必動，徧遊靡所拘。不在行且疾，速至其神乎。春工盡天巧，衆妙何可譽。病我一形色，千萬曾不瘉。我室非斗大，宇宙此一廬。徒以我視我，無怪爲我吁。徒以斗視室，宜謂局不舒。或者病不樂，我樂人莫踰。反是彼遊人，非樂徒馳驅。僅與蜂蝶輩，逐逐飛盈途。二月雖將盡，吾即風舞雩。客心猶未悟，笑我何其愚。
病中口占 包恢
人於不病時，豈知病時惡。重如加刀鋸，輕亦急束縛。寒如大冬冰，熱則盛夏鑠。四肢外猶解，五臟內似剝。石卧身經難，木瘦氣削弱。痛苦千萬端，堅忍力不角。貴勢富强身，不能與我博。若非禍自求，安受外氣虐。一息秋毫間，不來不可度。百憂一不興，百念一不作。萬事不到胸，萬卷束高閣。學在身外者，無一可倚託。坎中維寸心，不亂猶獨覺。清明尚如在，志氣神自握。如圍城未陷，主帥守彌確。如敝屋未顛，主翁立尤卓。或悠然以遊，何懼以何怍。人能處未病，如病乃良藥。生本自憂患，死反由安樂。恃吾身安强，氣馬恣奔薄。精炎火焚林，物溺水赴壑。醲醉酒池竭，姣淫欲海涸。魄壞魂何存，神去氣宜索。盛年已衰翁，槁形止虛殻。如飲鴆自毒，如操刀自斫。病殞何怨尤，孽非天殞落。病中因苦口，戒以命爲謔。我幸非此證，不似彼舛錯。惟震雷巽風，二者相擊搏。平生一泓水，洗手雙赤脚。何爲攻之慘，欲庇無智略。欲進不得前，欲退不得却。如竟不可瘳，廢棄真刖若。無復行世間，豈更步可學。借曰病未死，餓死可云莫。安之若天命，天命非冥寞。
和陳七峰七詩韻  其一 包恢
濁世九黄河，太虛一明鏡。混混皆隨流，炯炯誰獨醒。崛起孤峰高，盡把衆山領。根基既超然，培植功且更。
和陳七峰七詩韻  其二 包恢
乾坤露端倪，宇宙幾奇怪。萬化俱成章，一視靡有界。即此爲真文，於外本無待。所願學如何，豈不信茲在。
和陳七峰七詩韻  其三 包恢
洞然一止水，浪靜仍風恬。心微在精一，動凶由二三。根深自生色，形神猶飲酣。一毛猶有倫，聲臭無容參。
和陳七峰七詩韻  其四 包恢
上達何外暴，真樂非幽園。凡有動於境，恐皆離乎天。我自淡不厭，彼徒爭相喧。峰高果峻極，無論百千年。
和陳七峰七詩韻  其五 包恢
百千始一年，漫分三百六。來信非有餘，往屈詎不足。形有消猶水，德常久如玉。世間無神仙，但戒小結束。
和陳七峰七詩韻  其六 包恢
形相猶吾廬，主者自有執。執乃所性存，不計年百十。廬則有壞時，似井廢不汲。能原始要終，修短非緩急。
和陳七峰七詩韻  其七 包恢
萬分川流異，一本大化同。小閉即俱塞，大徹何不通。大人猶赤子，少成同老翁。今古任異世，不息將何窮。
和吳伯成七夕韻 包恢
老火不知老，尚欲驕新秋。金稚力未勝，如兒方唧啾。稍養浩然氣，終當凌斗牛。巧夕乞巧者，稚兒輩可羞。老拙眼尚明，却笑羣目幽。造物真大巧，容得智力不。巧亦不自知，變化神鬼驚。夏將烘爐鑄，至秋成金城。金城包宇宙，萬寶藏難明。今夕且對月，酌酒與子盟。仁熟如美種，由我獨善耕。金聲而玉振，秋乃集大成。
歌晏恭人平寇偉績 包恢
策勳賞賜轉更强，壯士不知是女郎。嘗聞此語人罕見，婦女誰及如張良。有嘗因郡謀亂逆，自將千人乘無防。此其代夫有反掌，所尤難者有婦孀。或傾家産率部曲，或善騎射多殺傷。有如二孀乃能爾，勝幾丈夫陣堂堂。誰知慶曆丞相後，有女晏氏生閨房。女婦曾氏作內則，中守大節嚴於霜。平時如坤自柔靜，一旦遇變何方剛。紹定己丑汀寇起，所至殘滅勢孔張。愚者束手只待殞，懦者魄喪仆且僵。男子紛紛類若是，何望孀有鐵石腸。晏氏獨如負將略，通身是膽智滿囊。慨然以義誓境內，黄牛山上寨可場。其上可屯數萬衆，列爲五寨如五鄉。一時郡縣幾千里，已多成墟渺爲荒。屹然此寨乃獨立，雖極險阻如康莊。龍鬚山頭有草木，草可藥箭木可鎗。亟令先賊盡採取，兵器犀利鋒莫當。且自捐廩凡數十，半年可足山上糧。以是賊雖千萬衆，不能敵我計策長。殆似天地自設險，非城非池如金湯。殆是女中千人傑，非山非寨人煌煌。此功雖大豈望報，恭人之封未足償。但把涕唾視官爵，節義不朽爲義方。顧此識度更超越，視古烈婦有烈光。子善繼志永不忘，恭人雖死爲不亡。
天台石橋 包恢
石橋龍行甲台山，吼雷噴雪透玉關。石梁擬倫固未易，龍湫埒美猶良艱。風神凜凜聳毛骨，如在天外非人間。昔聞今見未曾有，遊人何嗟行路難。
趙宗判請遊巖溪 包恢
三山來由北巖溪，三十里近何崛奇。地闢天開幾千朞，神藏鬼祕人莫窺。竹溪黄溪何派支，太白子厚名始垂。未知此溪發其誰，河潢自天磐石資。含霜奪日森旌麾，巖電銀海增雙輝。出千古秘此一時，潭間歸來爲發揮。寶藏驟興福所希，溪宜有靈潜自嗤。非公遇我我遇伊，昔無今始有己知，宜爲知己加護持。成鼎可絕魅與魑，遊騎可馳驥與騏。兩山插天天猶低，如城夾地地莫巇。混混中間流天池，往來深藏龍與螭。巨石萬狀磊不羈，奇木萬種名莫推。始度石梁堂少棲，方見主人心遠而。此身恍在何天涯，非人間世如驚疑。須臾緩步行委蛇，雙龍之湫氣杳微。進前宿雲雲欲迷，疊嶂高張熊虎旗。鳬潀石門互變移，翠密玉練冰雪飛，壁立萬仞文公題。愈上愈高青雲齊，書堂屹立天然基。如有千巖萬壑姿，一覽俱盡無纖遺，主人惠我何多爲。時方六月三伏期，但覺清冷生冰肌。清境清賞何加茲，更醉似酒醇不醨。飽水飽石渾不饑，更飽一德充肝脾。大帥如古刺史規，溪變爲好政可追。僕如柳子有許疵，溪改爲愚嘗自悲。主人愛客忘尊卑，畏日與彼愛日暉。灑然執熱清風吹，洗盡塵襟無毫釐。主人昔年詠浴沂，盈科放海川之師。源流素蓄萬頃陂，傅巖磻溪隠未宜。高岡鳳合朝陽曦，猿鶴知主無催歸。欲羨形容無好辭，斐然狂簡嗟非詩。
蓮花 包恢
暴之烈日無改色，生於濁水不受汙。疑如嬌媚弱女子，乃似剛正奇丈夫。有色無香或無實，三種俱全爲第一。實裏中懷獨苦心，富貴花非君子匹。
溫州雙峰寺 包恢
兩水旁流合，雙峰對立分。未窺龍鼻面，且過雁山門。玉練泉流石，天低露濕雲。經過隨分好，猶未副前聞。
和陸伯微韻二首  其一 包恢
百薦鋒難敵，伊誰是特知。近嘗繙戇說，久惜負胸奇。整頓須教早，招來已恨遲。英豪施異說，勳業定相隨。
和陸伯微韻二首  其二 包恢
我坐深山底，炎涼總不知。任他人正閙，嗟世事無奇。菽盡歡難遂，芹思獻尚遲。薦堂終萬里，還許走相隨。
挽吳準齋 包恢
朝市逃名利，清明照日邊。隆冬霜裏柏，盛夏火中蓮。純行渾無玷，嘉言賸有傳。歸全復何憾，吾黨獨呼天。
鴈蕩靈巖 包恢
展旗天柱立，寶印伏獅雄。瀑噴千珠碎，窗開四牖空。爭奇排怪石，獨秀出孤峰。龍鼻泉流出，如何造物工。
過峽山寺 包恢
庾嶺分來峙兩山，夾山成峽水成灣。上林下石森雙障，南海西江屹一關。水若龍藏涵碧色，山如虎伏出蒼顔。人來人往消何許，誰似山長與水閒。
江陰風寒地有感 包恢
西浙因曾究竟看，澄江端的是風寒。戶門人合爲防密，南北天非立限寬。誤認孤軍成僻小，誰思緊處是辛酸。願興重鎮加經理，忍見寥寥守備單。
同陳守遊碧落洞二首  其一 包恢
攬轡驅馳始得閒，便陪五馬訪名山。恍如境出青霄外，真是身遊碧落間。地闢天開非假鑿，崖高壁立自成關。奇奇怪怪難名狀，獨荷元龍許附攀。
同陳守遊碧落洞二首  其二 包恢
乳滴珠垂石綴旒，冰清醽綠水鳴球。龍宮鳳穴排蒼壁，燕壘蜂房湧碧琉。公愛彼山巖石峻，我貪此洞冷泉幽。無雙奇觀難窮處，便欲留身就隠休。
和陳翔卿韻 包恢
碧落宜遊遂速奔，千奇萬勝果中存。天鍾神秀雙瑶室，地闢高深兩玉門。下有紺寒流水徑，上垂遠古斷山痕。獨憐地近人何遠，久共沿流探本根。
再和二首  其一 包恢
洞要窮源入莫閒，初頭底事做成山。開先水獨爲乾始，判後山方立地間。氣濁下流泥作土，滓堅中結石成關。奇哉故迹皆堪驗，何日重來更共攀。
再和二首  其二 包恢
石爲雲蓋上垂旒，水作冰壺一擊球。似筍反生懸碧玉，如簪倒插掛青瑠。外猶虎踞風回嘯，內若龍蟠氣轉幽。尚想初時開闢意，何時更共爾游休。
和戴石屏見寄韻二首  其一 包恢
海邦太守常時有，海上詩翁間世奇。自賦歸來石屏去，不煩繩削草堂知。高情豈爲時情改，浩氣難隨血氣移。句老律精何酷似，昔題蜀相孔明祠。
和戴石屏見寄韻二首  其二 包恢
草茅恨我非時樣，五馬駑材無寸奇。千里赤城皆欲殺，一雙青眼獨蒙知。每懷設榻迎徐意，尚擬扁舟訪戴時。炯炯此心常晤對，思公輒復誦公詩。
挽陳和仲二首  其一 包恢
至寶幢邊寶器鍾，含光承影狀難窮。明明山立千峰表，湛湛鄞清萬派中。鍊不回容精匪石，灼無變澤氣如虹。誰疑湖海豪猶在，安得樓高更卧龍。
挽陳和仲二首  其二 包恢
川流近海學易至，源出慈湖派獨清。進佩龍泉秋水洌，退懷驪頷夜珠明。介真不以三公易，枉自無容一尺輕。年未半生紆遠道，哀哉何限不平鳴。
寄題武夷橘林小隠 包恢
武夷山下出清泉，觀象宜知果行緣。小隠藏修人似玉，大書題品筆如椽。峰高屹立天成柱，溪靜光浮月滿船。箇是我心真境界，元非六六彼中天。
送旴江吳守以言歸二首  其一 包恢
圓機珠活走盤中，已試權奇妙變通。武庫精嚴鋒莫敵，智囊沉密計難窮。先聲已早聞風采，後實如新見事功。計日未多功不少，復剛方長轉春風。
送旴江吳守以言歸二首  其二 包恢
斬新政令別規模，迎刃恢恢解有餘。去就雖輕心自若，佞賢乍變事如何。糴爲民患祈從免，社植根深惡始除。似此欲爲尚何限，歸歟千里競攀車。
同李文溪遊通天竅 包恢
石如紅玉間烏金，上與天通直下臨。中似室廬猶短淺，外多窟宅却幽深。公真清獻遊同昔，我匪元公趣異今。但幸附名鎸在石，當堅一介不移心。
江心寺 包恢
心無倚着絕沉浮，力破回瀾巋獨留。遠過金山推碧玉，屹如砥柱立中流。木猶桂在月中植，人似身來鏡裏遊。况是清秋方浄練，真成銀漢着孤舟。
謝王洪伯惠酒炭米五首  其一 包恢
君許身比稷，視饑真己如。免吾學顔帖，乞米李大夫。
謝王洪伯惠酒炭米五首  其二 包恢
飽我德更勤，青州兩從事。酣飲愧無言，未嘗識奇字。
謝王洪伯惠酒炭米五首  其三 包恢
杜陵四海志，不忍寒颼颼。投我一紅爐，果勝千金裘。
謝王洪伯惠酒炭米五首  其四 包恢
風雪太清白，顧懷似斯人。超然萬松表，一洗肝胆新。
謝王洪伯惠酒炭米五首  其五 包恢
昨蒙記雲萍，得得覩台星。君宜厚自重，絕似前金陵。
酬袁守方秋崖遺寶带橋詩以顧我老非題柱客知君材是濟川功爲韻十四首  其一 包恢
非卿橋不立，誰是杜武庫。下浦未更新，過者幾驚顧。
酬袁守方秋崖遺寶带橋詩以顧我老非題柱客知君材是濟川功爲韻十四首  其二 包恢
月卿派天河，星橋歎誰可。如彼行道人，病責涉在我。
酬袁守方秋崖遺寶带橋詩以顧我老非題柱客知君材是濟川功爲韻十四首  其三 包恢
邁古大夫名，後成大前造。千崖秋氣高，落成偕父老。
酬袁守方秋崖遺寶带橋詩以顧我老非題柱客知君材是濟川功爲韻十四首  其四 包恢
江湖道四達，坎險橫危機。一旦席上遇，惠大政豈非。
酬袁守方秋崖遺寶带橋詩以顧我老非題柱客知君材是濟川功爲韻十四首  其五 包恢
乾易以知險，履坦期同躋。誓彼不復過，一笑駟馬題。
酬袁守方秋崖遺寶带橋詩以顧我老非題柱客知君材是濟川功爲韻十四首  其六 包恢
臨淵似平陸，徐行若安土。推此以扶顛，屹然中流柱。
酬袁守方秋崖遺寶带橋詩以顧我老非題柱客知君材是濟川功爲韻十四首  其七 包恢
長纔二百尺，婉若千里隔。天下悅出塗，旁午任行客。
酬袁守方秋崖遺寶带橋詩以顧我老非題柱客知君材是濟川功爲韻十四首  其八 包恢
規自趙日久，成令方能之。捄溺由己溺，信惟君子知。
酬袁守方秋崖遺寶带橋詩以顧我老非題柱客知君材是濟川功爲韻十四首  其九 包恢
指麾談笑間，朗若月出雲。放之準四海，經濟要屬君。
酬袁守方秋崖遺寶带橋詩以顧我老非題柱客知君材是濟川功爲韻十四首  其一○ 包恢
成須千年固，鉅石不可摧。惟君心如石，迺是爲梁材。
酬袁守方秋崖遺寶带橋詩以顧我老非題柱客知君材是濟川功爲韻十四首  其一一 包恢
盤龍友龍成，山與巖峻峙。今如添卧龍，壯觀萃於是。
酬袁守方秋崖遺寶带橋詩以顧我老非題柱客知君材是濟川功爲韻十四首  其一二 包恢
事難處如易，役大辦若細。才力運有餘，大川更誰濟。
酬袁守方秋崖遺寶带橋詩以顧我老非題柱客知君材是濟川功爲韻十四首  其一三 包恢
往來欲休息，亦可樂自然。上觀雲飛鳥，下看魚泳川。
酬袁守方秋崖遺寶带橋詩以顧我老非題柱客知君材是濟川功爲韻十四首  其一四 包恢
亭若龍兩翼，欲躍勝高空。濟人幾千百，緒餘不言功。
金溪道中六首  其一 包恢
春意藏山川，如童蒙未發。一朝興勃然，觸處爭英傑。
金溪道中六首  其二 包恢
濃煙籠遠岫，望眼如昏花。欲暮還欲雨，行人始離家。
金溪道中六首  其三 包恢
遠山沒雲煙，不辨形與色。茫如天下垂，前路不可得。
金溪道中六首  其四 包恢
木落葉棲風，陣陣着肌體。應憶故園花，欲開爲寒止。
金溪道中六首  其五 包恢
路傍逢古梅，元是舊相識。花萼知幾多，萼萼相顧惜。
金溪道中六首  其六 包恢
出門逢行人，經緯真如織。織成幅員長，皆是名利力。
偶成五首  其一 包恢
六月渾如九月清，霽天月色冷幽屏。出門聊寄雙遠目，二十四凹峰轉青。
偶成五首  其二 包恢
添我凉飈伴我閒，今年新竹未云慳。翻嫌戶外三兩箇，遮斷東來半好山。
偶成五首  其三 包恢
農家命脈寄田畝，可但稻粱枯與榮。造化何許須多力，須臾活幾萬蒼生。
偶成五首  其四 包恢
南風正起北風微，誰謂秋高尚馬肥。但願金飈摧落木，和根亦仆擬何歸。
偶成五首  其五 包恢
柔條嫩葉春新媚，勁幹剛枝歲久磨。忺厭人情每相反，欲支大厦問憑何。
題碧巖二首  其一 包恢
萬山擁碧屹不動，萬石嵌崖何可攀。似這立身須定得，定時方始是牢關。
題碧巖二首  其二 包恢
碧巖只在丹霞裏，丹碧從他色自殊。我斷不隨他境轉，身心一定誓無渝。
二月道中效趙章泉體四首  其一 包恢
鳴蛙一部不虛鳴，知爲農人奏樂聲。一歲勤勞方此始，侑他南畝饁時情。
二月道中效趙章泉體四首  其二 包恢
苦雨花無色與香，送春葉漫綠和黄。蠶聲百鳥飛鳴少，遽聽催歸叫夜長。
二月道中效趙章泉體四首  其三 包恢
躑躅紅花何實用，牡丹名品只虛奇。看今春晚方艱食，何似充饑有蕨萁。
二月道中效趙章泉體四首  其四 包恢
耕者勞筋苦骨餘，富家倉廩始多儲。及饑合發方牢閉，不識私家得食諸。
句 包恢
日短暫居猶旅舍，夜長宜就作祠堂。
戊戌二月十日京湖袁總郎以堂帖至有詔復除戶侍總饟 岳珂
晝長欹枕酣春卧，剝啄敲門驚夢破。雙旗健步衣正黄，爵羅駭見久未嘗。泥紫一封芹詔香，王人繭牘親遣將。老夫五年坐奇謗，身則漁樵志猶壯。豈無戀闕如子牟，强擬隨裝學張敞。浮雲滿空能蔽日，雲散天空日華出。千三百載春又春，杜陵久矣無斯人。黄衣走塵漫踆踆，縱了桴鼓何足云。姑言絮舜工負恩，堯天舜日定不爾。皎皎太空無點滓，當時下書便疑似。聊坐和歌焉熱耳，寧比三光覆盆底。金羈欲脫還從頭，絡頭齕草均一牛。吾身本是報恩具，千年萬年屬明主。感恩欲愬淚如雨，且願投讒畀豺虎。
五年不治筆研奉詔起家是日始草辭免奏旋假書吏於郡題寫皆生疏又堂帖趣行三日戒塗偶成二首  其一 岳珂
五年尺牘不牋天，一日除書到枕邊。感欲宣心筆無語，恩慚餬口鼎餘饘。說驂尚恐傳音誤，書馬還思習札便。燭灺燒殘人未寢，却輸鈴下愜安眠。
五年不治筆研奉詔起家是日始草辭免奏旋假書吏於郡題寫皆生疏又堂帖趣行三日戒塗偶成二首  其二 岳珂
露封謄奏曉鳴鈴，當御應關乙夜呈。京兆有裝隨使者，陳留無酒憶厨兵。故營將鉞談家世，老吏公車識姓名。塵事看看到書尺，更驚三日有王程。
予控免不獲命恭讀詔書聖訓有朕正欲爲卿直前枉之語感激思奮始决小草之謀 岳珂
平生一寸心，不爲世塗折。平生七尺軀，擬慕志士烈。吾門古喬木，每抱歲寒節。三世秉一心，炯炯常不滅。雖如卞獻玉，自比來嚼鐵。閉門著辨誣，其事已合轍。及逢明聖知，所遇皆夐絕。隆興錄舊李，一誣出奎札。嘉熙今詔書，復以枉爲說。人生貴知心，萬事等一吷。矧以萬古光，下比覆盆揭。憶昔賈奇謗，同舟忽秦越。關弓比射羿，舍鏃不虛發。仍是同功家，以豢反得嚙。靜思誣與枉，二字謹區別。兩朝寓至鑑，四海仰日月。蕩誣貴昭昭，錯枉豈孑孑。此恩無以報，蛇雀況微物。匪石心可轉，襆被計當決。塵匣開青萍，何時釁妖血。
黄鶴謠寄吳季謙侍郎時季謙自德安入城予適以使事在鄂 岳珂
盧山白鶴歸來雙，縞衣素袂玄爲裳。翅如車輪夜橫江，風聲曾走淮淝羌。戛然長鳴下柴桑，芝田啄粒遥相望。何人網羅倏高張，上決雲漢旁八荒。一隨鵬鵾驚遠翔，低頭不肯謀稻粱。一罹罝弋沮澤旁，局身筠籠翅摧藏。鸚鵡洲畔葭葦鄉，水雲蒼蒼江茫茫。九臯欲聞聲不揚，回顧鷗鷺羞顔行。忽聞緱笙度宮商，紅塵俯視有底忙。磯頭刷羽今正黄，欲搥此樓呼酒狂。
予以謬作數種并總所奏藁遺參贊高紫微聞以閲讀未及賜報平日正病無人爲過目者茲不特餉所有別白半生漫浪筆研間爲不虛矣因贈二首  其一 岳珂
夜半軍書尚掣鈴，想應欹枕夢難成。新涼頗復欺長夏，舊事何妨閲短檠。人說文衡真有託，公於詩卷若爲評。復襄遺跡今如許，試考當時六萬兵。
予以謬作數種并總所奏藁遺參贊高紫微聞以閲讀未及賜報平日正病無人爲過目者茲不特餉所有別白半生漫浪筆研間爲不虛矣因贈二首  其二 岳珂
涉筆牛腰倦不支，餘工那復到新詩。殷雷秧綠又期月，指日棗紅能幾時。自古兵財無上策，于今社稷寄西陲。入郛及國均危道，勿謂君侯不敢知。
拙婦吟 岳珂
西風策策黄葉舞，茅簷三尺鳴秋雨。東家拙婦擁面啼，强剔孤燈訴愁窶。當年採桑陌上歸，嬉遊不管春蠶饑。千絲萬縷繭白雪，便學紅女攀花枝。十七十八事機織，暗瑣青閨人不識。二十三十幽恨長，盧家古梁玉爲堂。四十五十已老大，唧唧鳴蛩欺獨卧。尚隨姑嫂作笑嗔，一生苦樂由他人。君不見昨朝縣吏踏門闑，杼柚已空盆盎竭。雞豚指柵索飲壺，掀釜叫嘑嗤婦拙。起來迎門陪笑面，不似嬌羞怕人見。今年歲事苦不登，且爲當家聊一展。吏囂不肯怒且訶，大兒門東窺飯籮。藁砧走藏姑誚駡，造餠無麫知如何。蹙金芙蓉戲雙鴛，繡床一倚曾萬錢。低頭長嘆祇自憐，昔者何巧今不然。吏嘑已倦里正醉，抆淚背人還滌器。明朝欲酒姑勿譁，正恐突隳驚阿家。
春波堂小飲懷棠湖舊隠三首  其一 岳珂
平生到處西湖長，眼底波光日日新。圖在輞川非舊隠，夢回笠澤是前身。一江細雨欹青菊，萬里雄風起白蘋。獨立蒼茫動歸興，釣磯須理未垂綸。
春波堂小飲懷棠湖舊隠三首  其二 岳珂
炎暑今年特地奇，不妨湖上訪清漪。長堤步屧誰堪擬，高閣凭闌我總宜。喚客黄鸝穿柳度，猜人白鳥映荷窺。衰翁病骨難禁熱，且倩西風自在吹。
春波堂小飲懷棠湖舊隠三首  其三 岳珂
虛欄四面挹湖光，最愛薰風六月涼。萬朶芙蕖紅影閙，兩行楊柳綠絲長。鋪陳雪月晶明態，商略陰晴濃淡妝。四序清游總如此，春波何事獨名堂。
食棗有感二首  其一 岳珂
百果隨時效歲功，棗槃亦復薦年豐。柔柯低带隨風綠，纂實駢隨映日紅。聞說桃梨堪絜大，頗懷齊魯久爲戎。憂時把玩還驚歎，莫咏豳風詠北風。
食棗有感二首  其二 岳珂
碩棗名亭此地傳，况逢新摘正芳鮮。栗投聊寓孤臣報，瓜實初無小史緣。只合赤心思待敵，豈容白手覬延年。樓蘭可斬平生志，欲和安期覓劍仙。
約客春波督參劉郎中方赴高紫微之集道間相值不容留戲贈二首  其一 岳珂
春波堂上倚欄干，一曲樓臺晻靄間。野衲再尋行脚債，釣簑聊寄賞心閒。燕低欲舞影翻水，鳥倦知還雲在山。匹似棠湖儘堪住，遶簷祇欠翠螺鬟。
約客春波督參劉郎中方赴高紫微之集道間相值不容留戲贈二首  其二 岳珂
錦帳星郎油壁車，紫微花下醉流霞。簫鸞東引瞻風馭，池鳳西游賦日華。蓼岸半紅秋漸老，柳堤仍綠約猶賒。一尊更趁萊衣綵，河漢還乘八月槎。
餞孟運判寺簿赴京三首  其一 岳珂
溫純如玉絕纖瑕，驚坐何人指孟嘉。策馬殿軍勞不伐，舍魚取義理無差。讀碑襄水真爲谷，守壘房陵忍顧家。鄉國不妨動歸興，天津八月却隨楂。
餞孟運判寺簿赴京三首  其二 岳珂
詔書夜下日華門，輦路爭看使者軒。烽火三邊尚勍敵，煙塵萬里欠公言。不須目睫憂多壘，好吐胸懷悟至尊。富貴功名分中有，勿令仗馬媿廷鵷。
餞孟運判寺簿赴京三首  其三 岳珂
半生共飲西江水，草木由來臭味同。交臂便同鴻燕社，論心不隔馬牛風。君方鳴珮趨雙闕，我自燒車延五窮。景倩仙塵凝望處，爲言驛騎莫匆匆。
與高紫微雪溪餞客雖已預盟然坐次予每居上爲之踧踖寄此見意 岳珂
碧梧正耐雪溪秋，况是西風送客舟。華宴雖思奉婪尾，粗官何敢作遨頭。達尊諒識詩囊意，負約仍輸酒斛籌。想見尊前列紅袖，可憐無分聽梁州。
夜讀莊子呈高紫微 岳珂
蒙園傲吏御風仙，聊以巵言後世傳。小大升潛同此地，智愚工拙豈其天。衆途適正何勞問，一理觀心本自然。從此二經束高閣，爲君終夕讀名篇。
秋夕有感二首呈督視參政  其一 岳珂
湯湯南紀重喉衿，縱敵年來患已深。七十萬家財與力，六千里地古猶今。薇屯正自憂無給，桑土當思徹未陰。用力愈勞工愈寡，相公試察此時心。
秋夕有感二首呈督視參政  其二 岳珂
老去工夫在一丘，解驂重使借前籌。憂關王國漫騰口，事爲他人常壓頭。蟻穴潰堤猶未計，鮒車涸轍若爲謀。恩波況是如天闊，早放棠湖理釣鈎。
九江霜蟹比他處黑膏凝溢名冠食譜久擬遺高紫微而家僮後期未至以詩道意 岳珂
君不見東來海蟹誇江陰，肌如白玉黄如金。又不見西來湖蟹到沔鄂，玉軟金流不堪斫。九江九月秋風高，霜前突兀贍兩螯。昆吾欲割不受刀，頗有萇碧流玄膏。平生尊前厭此味，更看康廬拂空翠。今年此曹殊未來，使我對酒空悠哉。舊傳騷人鍊奇句，無蟹無山兩孤負。老來政欠兩眼青，那復前籌虛借箸。祇今鄉國已駿奔，軍將日高應打門。流涎便作麯車夢，半席又擬鍾山分。先生家住岷峨脚，屢放清游仍大嚼。襟期盡醉何日同，試筮太玄呼郭索。
餞高紫微視師黄岡 岳珂
秋風九月邊塵高，千艘夜下宮錦袍。文章不特動蠻貊，要識金版開六弢。孫曹已矣等陳迹，喚起坡仙同赤壁。喧闐笳鼓動地歸，重把功名光采石。
以螃蟹寄高紫微踐約侑以雪醅時猶在黄岡 岳珂
前朝無蟹惟有詩，亦復無酒供一瓻。今朝有蟹仍有酒，極目征帆更搔首。古來樂事誇持螯，赤瓊釀髓玄玉膏。菊花吹英好時節，况是九日將登高。旌旗半江笳鼓發，不作詩人淡生活。待君浄洗沙漠塵，歸趁看燈更奇絕。
餞紫微高侍郎朝天 岳珂
紫微星郎天上客，身是南宮小宗伯。斗杓夜轉天門開，平地一聲驚霹靂。已將椽筆提斯文，更決河漢排風雲。銀潢直下洗戈甲，坐看九陌狂流奔。黄金爲臺玉爲帳，有眼須看舍人樣。紹興季歲說雍公，曾冠貂蟬登上相。峨嵋山高鍾異人，昔年相國今後身。聲名何嘗岷蜀隔，草木仍是江淮春。君不見嘉熙聖主躬神武，法祖整軍蕩强虜。又不見魏公一戰平麟猊，次年子月天廢齊。天心廢興真有待，肯以貪殘易仁愛。大數恰逢一百年，埽穴犁庭當復再。今年又自淮西來，右相勳名傳九垓。旄頭黑雲墜西北，兩兩比色明三台。先朝貝州妖賊起，若比此胡僅蜂蟻。當時禮部文侍郎，一日奏凱同平章。
後元祐行上辨章喬益公 岳珂
正月二日天氣清，六符兩兩三階平。閤門催班報麻案，珂馬玎玲萬人看。押麻參政拆璽封，宣詞舍人來殿東。鞠躬一聲百寮聽，軍國平章喬益公。天心果與人心同，大哉聖斷天與通。本朝太平說元祐，五嶽三光渾未剖。當年一日三制頒，呂范堂堂分左右。虔中大老更魁傑，申國勳名比韓富。民生是時非漢唐，親見至治躋羲皇。一塵不起四夷服，軌順星躔蕃五穀。士皆有造百姓寧，官僚徹底清似冰。桁楊畢空戈革偃，天街鏡浄無攙槍。彼何人斯階啟厲，九縣回飆八紘沸。高皇疋馬開東南，王業中興今五世。窮荒靺鞨何自來，中原萬里吹黄埃。數殫剝復回否泰，胚腪元氣鍾奇才。耆明壽雋軼千古，呂望鷹揚稱尚父。便教旦奭居東西，穆穆迓衡今再覩。官家即日開天章，貂冠玉佩游巖廊。一都一俞一吁咈，四海春風已披拂。聖賢自昔難相逢，巨魚縱壑鴻遇風。輿人歡呼爭誦說，元祐嘉熙莫分別。君不見徂徠處士歌一夔，濃墨大字慶曆詩。生民至今受其賜，千載萬載生光輝。陋儒筆研久不治，安得椽筆摹英辭。兩朝慶祐俱盛時，衆賢一念猶西陲。天心願化光明燭，先望分輝照荆蜀。
上巳約客總宜一病不及往二詩呈陳元履王囦衜諸人自酌  其一 岳珂
總宜閣畔小簾櫳，碧浸平湖面面風。別館柳陰聊繫馬，便橋紅影正垂虹。流觴有序傳詩客，在席無人稱倦翁。儂自醉歸翁自倦，風光流轉不須同。
上巳約客總宜一病不及往二詩呈陳元履王囦衜諸人自酌  其二 岳珂
我是棠磯舊釣徒，天教生與水雲俱。蘭亭正值人修禊，柳岸還添浪拍湖。幸有丈人觀筆法，可無嘉客醉兵厨。直須去躍城東馬，更與留春作後圖。
聞韓正倫檢正掛冠感歎故交悵然久之偶成三首  其一 岳珂
中興王社舊同功，三世何嘗間一忠。北海真成賢吏歎，西州猶記勝游同。逢迎有意君雖謬，喜怒無心我自窮。詩禍古今均一律，莫將燈夜怨東風。
聞韓正倫檢正掛冠感歎故交悵然久之偶成三首  其二 岳珂
恩門小簡寫門生，六載交情老弟兄。一念吹毛牙角訟，十年握手肺肝傾。酌貪誰飲南𤃩水，敵怨人談北府兵。空券更憐蠅筆誤，却因誤處得分明。
聞韓正倫檢正掛冠感歎故交悵然久之偶成三首  其三 岳珂
心存即鹿嘆無虞，畫地雖工理反疎。直枉已傳天子詔，厚誣猶見監奴書。儻令甬道真難繼，未必都曹可遂初。萬里上流關社稷，不知天意竟何如。
予癸巳在京口因郡中元夕張燈偶閲國史靖康丙午正月十五日辛巳祐陵南巡駐蹕是郡二月二十三日己未始還京師凡居郡三十有八茲聞簫鼓感舊興嘆不勝潸然因涉筆以記大略而僧有沖希者乃携以示正倫彼謂予諷己遂架大怨迄興妄獄聖明察知其冤予復將指前漫盡白因悼正倫之歿閔其左計亮其初心附昔所作詩于後 岳珂
駕軺老子久婆娑，坐聽笙歌擁綺羅。十里西涼憶如意，百年南國比流梭。吞聲有恨哀蒲柳，紀節無人廢蓼莪。寂寞丹心耿梅月，挑燈頻問夜如何。
興唐寺聞鐘 岳珂
興唐鐘刻無夫字，久欲摩挲與細論。歸棹未容酬此志，一聲煙靄又黄昏。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其一 岳珂
雪錦亭前水接天，晚波如縠放歸船。新詩開務從今日，此是江行第一篇。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其二 岳珂
離歌已盡沙頭玉，夕照初翻浪底金。自是晴鷗無六月，半江雪片湧波心。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其三 岳珂
蕭蕭衰髮倚西風，兩岸青山盡識儂。東去西來緣底事，祇應添得一龍鍾。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其四 岳珂
一江漲碧碧於藍，健櫓鳴鵝舳正銜。纔似過都空萬馬，又驚倚岸閲千帆。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其五 岳珂
宵聲傳柝重城閉，曉漏迷鐘古寺荒。仰看繁星垂四野，不知身世變炎涼。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其六 岳珂
一缾一錫一團蒲，到得今年一物無。桑下勿興三宿念，古人不食武昌魚。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其七 岳珂
葭葦延緣舞翠旌，白頭吹浪又相迎。攀轅亦作留行計，莫道馮夷不世情。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其八 岳珂
昌黎久願列三王，我亦曾親翰墨香。惜別依依重回首，棠磯風月更思量。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其九 岳珂
赤壁江頭白羽揮，鱖肥西塞酒同携。歸期應在初弦月，家住康山西復西。
至鄂期年以饟事不給於詩己亥夏五廿有八日始解維雪錦夜宿興唐寺繁星滿天四鼓遂行日初上已抵滸黄洲幾百里矣午後南風薄岸舟屹不能移延緣葭葦間至莫不得去始作紀事十解呈舊幕諸公  其一○ 岳珂
人生邂逅適相懽，一曲高歌行路難。頻寄詩筩君勿厭，種花持釣是閑官。
夜過壽昌 岳珂
風雲八字護城隅，樓殿崔嵬想帝居。曾侍金輿惟石馬，幸因玉璽記銅魚。千年鼓角聲猶壯，四塞河山恨未袪。麋鹿已游人事改，何人曾讀輔吳書。
望樊口懷陶士行溫太真二首  其一 岳珂
昔年老子恨婆娑，未付其如印傳何。吳苑關心春日少，湘江回首暮雲多。可無司馬親封鑰，自是將軍老枕戈。我亦新來了官事，正輸一舸弄煙波。
望樊口懷陶士行溫太真二首  其二 岳珂
太真行酒知何地，渺莽遺基茂草深。聲色加人何足計，精神滿腹不同斟。六奇自可掀三狡，一正何妨讋百壬。墮幘吐茵均此轍，可憐枉用世儀心。
三江口過舟時方四鼓 岳珂
櫂鷁收金柅，釵蟲綴玉缸。地鄰今七澤，名襲古三江。岷漾雖分派，荆揚却異邦。晨光猶未發，早認白鷗雙。
赤壁 岳珂
周郎二十四年少，蓋世功名隨一燎。親提三萬走曹瞞，不以敵勍恨兵少。豫州失匕已膽折，一日目明驚二妙。最憐黄蓋不知名，吏士相從倚營嘯。阿奴火攻本無策，破竹自繇人不料。貪降納侮理固宜，泥淖華容幾盡剿。古來行師有絕地，毋乃重詒千古笑。鏃湛縱是差可認，鼎峙詎關謀所召。二喬春鎖何足言，從此天光遂分耀。我聞漢賊久染指，奮毒摇牙噬江表。八荒囊括豈復遺，一蹙吳宮已爲沼。當時乘勝下部騎，考地當居楚南徼。蒙衝逆鬭須上流，揖寇那容越津要。武昌霸基跬步耳，肯使國畿紛戟旐。坡仙訪古特寓意，橫槊雄姿誰與弔。故將異地眩疑辭，政恐因訛啟譏誚。滄浪六月卷晴雪，歷歷江山人物眇。崩空亂石今幾存，仿佛棲巢尚驚鳥。夜深刁斗聲四發，星斗滿空群籟悄。便須喚起紫綺裘，孤鶴南天楚江曉。
卷雪樓 岳珂
地靈境勝宅神游，第一江山卷雪樓。勢擁萬峰淮甸接，氣吞七澤楚天浮。魚龍灂沸雲生檻，鷗鷺波閒月上鈎。畫棟珠簾朝復暮，英名常與水東流。
謁遺愛王祠二首  其一 岳珂
功定三分國，名高八字山。威容尊國祀，□□□□□。虎卧無今古，烏靈信往還。保民存賜珓，猶掛屋楣間。
謁遺愛王祠二首  其二 岳珂
大帝開江左，謀臣守四方。興邦有喬木，遺愛尚甘棠。日月扶聲烈，山川詫鬰蒼。中原知極目，應慨舊封疆。
寄王料院三首  其一 岳珂
平生初未識半面，此地相從方及朞。舉世公清如子少，隨時離合豈人爲。可堪歲月老奇傑，等是年時經嶮巇。閒適不同同患苦，兩心惟有一天知。
寄王料院三首  其二 岳珂
炯炯青燈對擁爐，掣鈴夜半讀邊書。風煙解使寸心折，霜雪頓侵雙鬢疎。已事勿言穿塞馬，歷官可歎上竿魚。勤勞似此天應報，我自鋤犁一任渠。
寄王料院三首  其三 岳珂
一葉扁舟興浩然，筆床茶竈舊因緣。帆歸西塞秋風外，人在南樓夜月前。情不自由君憶我，老無所用我知天。何時見易園中路，拂石携壺同醉眠。
後江行十絕  其一 岳珂
日日征帆上水風，掀天雪浪駭魚龍。不須檢校江行曆，知過雲山幾萬重。
後江行十絕  其二 岳珂
遠村烟暝牛羊下，近岸波澄鷗鷺閒。一抹斜陽江似鏡，天移小景向人間。
後江行十絕  其三 岳珂
指點神鴉送客檣，江山回首鬰蒼蒼。吳朝千載興亡地，極目長淮恨更長。
後江行十絕  其四 岳珂
擁騎年時憶往來，舊時行處半莓苔。山雲勒駕應頻笑，又是江南勾當回。
後江行十絕  其五 岳珂
夕舂正是隔前谿，江路行人猶未歸。我笑卧龍成底事，晨光儘欠踏熹微。
後江行十絕  其六 岳珂
叫着漁郎急掉頭，一聲別浦聽蓮謳。山遥水遠應同趣，我亦青帘問酒樓。
後江行十絕  其七 岳珂
湓波已近見康廬，風月煙雲自卷舒。白鳥歸來閒似我，向山深處認巢居。
後江行十絕  其八 岳珂
官牌夾外少人煙，商婦琵琶久斷絃。司馬青衫不須泣，江鷗對我正忻然。
後江行十絕  其九 岳珂
西望沙羨東秣陵，湓江中道是歸程。柳陰繫纜人歸後，頻有黄鸝三四聲。
後江行十絕  其一○ 岳珂
人生最好是歸來，六月火雲溶雪醅。散髮晞風須一醉，月明携簟又涼臺。
初還故居 岳珂
元是廬山莫逆交，宮亭西畔着衡茅。盟鷗似怯經新浪，怨鶴還知宿故巢。一沼種蓮衣可製，萬竿脫籜杖輕敲。不須海若逌然笑，乞與杯堂樂芥坳。
集喜二首  其一 岳珂
鵲噪庭前木，蛛翻簷畔圍。雙蓮瑞明月，萬柳舞晴暉。宿鶴迎風袂，盟鷗認雪衣。物情同一喜，應爲主人歸。
集喜二首  其二 岳珂
水面開新皺，山容散宿顰。松巢猨已識，花徑鹿初馴。雲倦隨歸鳥，風清似故人。逢迎真不暇，誰作近前嗔。
寄紫微高侍郎三首  其一 岳珂
去年紫塞兩相望，公在齊安我武昌。秋晏車箱訪流馬，夜深弧矢看天狼。不辭目斷傳烽堠，尚憶螯持共酒觴。今日區區話鵬鷃，圖南應是歎榆枋。
寄紫微高侍郎三首  其二 岳珂
人生憂患偶同時，曾見驚塵傍紫微。坡老鶻巢尚堪俯，周郎羽扇想重揮。望風自絕胡南牧，囓雪應遲使北歸。從此青油欠籌畫，上方虛己聽宵衣。
寄紫微高侍郎三首  其三 岳珂
力勞效寡是窮途，贈策無人生大愚。三刖尚迷藏櫝寶，六街幾誤脫巾呼。味言已轉廷中轂，歸興難忘隴上鋤。欲問死生何許是，紫煙浮處認香鑪。
歸自鄂雙蓮生于後池偶作再寄紫微 岳珂
巋然康廬山，獨秀蓮花峰。派爲濂溪源，下有愛蓮翁。絕學嗣洙泗，千載同清風。書堂二池間，浮翠籠輕紅。居然不染塵，湧出清泠中。雪藕厲堅節，一念窒以通。朝卷而暮舒，吸之碧玉谿。潔凝月露潤，妖鄙桃李穠。食子味崖蜜，擘房透香叢。菰蒲儼不羣，魚鳶間相從。大哉君子操，視此褆其躬。我方賦歸來，來策溪上筇。家池忽驚見，晴霞照秋空。已迎顥氣澂，况復嘉瑞逢。雙葩本共根，殊質疑並鍾。摘奇且熟玩，比德思廣充。嘗聞古之人，即物皆至公。兩岐美報上，同穎還居東。雙觡賦長卿，奇木對終童。善推仁義端，脗合造化工。後世煽淫靡，世見了不同。聯芳天泉池，合歡華清宮。駢花耀鯉湖，十丈聞華潼。徒能資喪志，誰與思念功。嗟予困蒺藜，坐此五技窮。茲瑞何自來，儆戒如倥侗。孤植常易摧，初戒先叶恭。競妍必競妬，次戒毋苟容。美祥不可恃，又以戒其終。恭惟天地心，常比藥石攻。名理儻未喻，再拜師正蒙。
又賦雙蓮 岳珂
一舸歸來喜未涯，天教奇産瑞吾家。交枝各倚青羅蓋，並蒂俱酣紅玉葩。湘女月裳疑共浴，越姬風袂憶同車。人生所欠惟閒適，且酌清尊對物華。
病中有感四首  其一 岳珂
欹枕目雙炯，觸屏腸九回。玉蟲迷眩霧，銀鹿伴饑雷。清夢雖驚隔，丹心未猝灰。青萍聊把玩，塵匣爲誰開。
病中有感四首  其二 岳珂
一載爲官憂，文書每壓頭。枕鈴常警夜，築甬更驚秋。倦豈因心至，閒常與病謀。息肩僅旬耳，二豎欲何求。
病中有感四首  其三 岳珂
秋近夜初長，開窗病骨涼。心驚嫠婦嘆，肘繫越人方。動帳風侵几，窺簷月在床。呼僮然粥鼎，我欲待晨光。
病中有感四首  其四 岳珂
積病漸成衰，情知老見欺。眵昏先掩卷，肩竦不關詩。行圃須人助，登樓怯步遲。經年早知倦，况復隔年時。
太行道 岳珂
太行羊腸坂九折，雲黑風乾尺深雪。堇泥道滑木葉寒，轆轆車聲行復歇。華山有馬久脫轅，歸來牧野經幾年。一從倉箱事居積，聊以知道煩長鞭。前車已覆覆道左，天井關頭夜明火。後車趣駕開井陘，唱籌仍復催連營。關山青草春二月，單軌一冬曾結轍。鬃頹毛落雙膊高，引領皮穿眼流血。去年搏手雙弮空，今年三月甬道同。可憐駑力不敢惜，轅下亦覺鹽車通。君恩天大示弗服，桃野已甘偕觳觫。感恩伏櫪飽秣芻，猶爲太行憂後車。
長門怨 岳珂
驚風不成雨，行雲去無蹤。妾生三十年，著籍長門宮。宮車轆轆春雷曉，明星初熒綠雲擾。增成丙舍爭迎鑾，惟有長門閉花鳥。黄門開玉匙，畫史圖蛾眉。金鋪振瓊鑰，玉秀生銅池。朝陽纔回金屋在，轉盼不堪人事改。入宮已作鄭袖啼，出塞那知延壽賣。花殘鳥語頻，長門春復春。花鳥易驚老，况復門內人。東風動地夜來惡，萬翠千紅繞簾幙。當熊自有匪石心，肯顧班姬秋扇薄。長門勿輕怨，視此篋中扇。白華兮綠衣，自古兮有之。
病中散步六絕  其一 岳珂
一年無病緣官事，一病兼旬爲燕居。自是素餐天所厭，可能豎子解乘除。
病中散步六絕  其二 岳珂
池上荷花綠浄時，岸頭楊柳插天垂。倦翁縱步聊行散，早有龜魚聖得知。
病中散步六絕  其三 岳珂
朝隨粥鼎蟬腹潤，夜掩書帷鰥目眠。無奈暑威侵病骨，起來搔首斗垂天。
病中散步六絕  其四 岳珂
平頭奴子初茸鹿，利口嗇夫雙部蛙。二物何關人靜躁，不妨卧聽步隨車。
病中散步六絕  其五 岳珂
病疎酒醆傍茶甌，一獨醒中起百憂。七尺之軀三寸舌，問渠小大若爲謀。
病中散步六絕  其六 岳珂
絕憐倦翼晚風高，解紲歸來得故巢。物態隨人也歡喜，遊絲不住舞蠨蛸。
夜觀象弈 岳珂
青燈相對夜初闌，適意棋枰伴我閒。天馬輜車金象國，虛龍縞襪寶臺山。進趨自可覘成敗，倖勝何嘗不往還。一著未容回局勢，不妨袖手酒杯間。
唐世有刺郡江表者時宰囑以新淦出筆令製以寄刺史始至召佳手一老父應命百日而得二管馳貢相府一見已訝其遲且鮮試之乃絕不堪大怒曰數千里乃寄兩管惡筆來刺史聞之懼欲寘老父於罪老父訴曰使君毋草草我所製乃歐褚所用丐先示以相君翰墨容再製苟不稱甘鼎鑊遂示之慨然曰如此只消使君三十錢筆不日獻五十管暨再使至長安相一試大喜復書令優賜匠者夜窗偶試毘陵張顥筆戲爲之賦 岳珂
世間未必無臯夔，九疑虞舜不可追。武皇銳意開絕漠，推鋒乃亦有衛霍。嗟哉格物本一理，顧人所用何如耳。筆工在昔本市傭，束毫傳筦求售同。誰云進技不進道，意匠輒與歐褚通。虔州刺史募佳筆，雙筦何堪須百日。星馳一騎到長安，試手鳳池隨弃擲。老奴恂慄丞相嗔，能用此筆能幾人。願窺翰墨減工製，必使揮毫誇入神。斗杓春回開電笑，橐籥果符人所料。中山聚族儻未殫，束帛那容及年少。是知人才用舍別識惟一心，皋夔衛霍無古今。妍媸能否俱在上所使，此筆區區正其比。我生識字僅一丁，眼前所見徒毘陵。未知當年新淦果何若，正恐鍾衛二王無合作。君不見此老一去知幾年，當時鑒裁無復傳。紛紛雞毛抱筩賣，恰費書傭三十錢。
蒲萄 岳珂
當年博望奏邊功，異種曾携苜蓿同。摘乳那煩挏馬令，引鬚聊愜好龍公。頗憐漢地離宮在，未許涼州酒甕空。回紇祇今重餧肉，清陰彌望滿關中。
荷花盛開以病旬餘不至亭上偶成二唐律  其一 岳珂
病襟傭策杖，天鏡恰開奩。青蓋迷前浦，紅粧間曲簷。藻窺知鷺下，萍破識魚潛。會看吳公陣，宮蛙奏曉嚴。
荷花盛開以病旬餘不至亭上偶成二唐律  其二 岳珂
好在中孚澤，猶橫未濟舟。擲金隨柳舞，跳玉趁蓮謳。埽榻方思士，鈎簾也覓侯。病夫均一笑，此意本無求。
予歸未省松楸將以初秋望前汎湖之龍門已戒舟艦而連夕雨作不見月因賦天問二章  其一 岳珂
擬放平湖月下船，櫂歌中夕發長川。蘋風好爲雲開幕，蘭槳不妨人扣舷。猨鶴候迎將曉日，魚龍悲嘯未晴天。玉川塌額金沙上，閶闔封詞漫一牋。
予歸未省松楸將以初秋望前汎湖之龍門已戒舟艦而連夕雨作不見月因賦天問二章  其二 岳珂
小心風伯紫宮回，眼看銀蟾海上來。玄豹又成漫谷霧，斷虹猶作隠山雷。便教雨積三時害，未信晴無一日開。待試平生補天手，爲君明鏡再安臺。
秋夕有感二首  其一 岳珂
早歲驪車擁漢關，憂心耿耿日凋顔。秋成正望狼烽急，夜枕不禁魚目鰥。三仕古猶關喜慍，萬金今不博安閒。回思此日一尊酒，只合長居木雁間。
秋夕有感二首  其二 岳珂
從來難辨是幾微，談者雖多覺者希。小隙便須防蟻穴，大寒何必泣牛衣。無旁掣肘方成事，不早抽頭即禍機。莫道不才明主棄，也曾攖頷觸天威。
寄李微之秘監三首  其一 岳珂
引領蓬萊唐謫仙，湓江一別又經年。麟臺高躡三神路，狐筆方持千載權。罏裊新煙招我隠，驛催逸事仗誰傳。校旗猶識臨淮略，更待涼臺親簡編。
寄李微之秘監三首  其二 岳珂
去冬雪裏拜箋題，曾說新除到殿西。劍棧雲連吳壘火，函關日照漢封泥。剡藤幸有繫書雁，錦柏難尋隔葉鸝。便是韓壇作曾築，田蕪亦盍賦歸兮。
寄李微之秘監三首  其三 岳珂
棠湖浩蕩有盟鷗，塞上歸來賦葉舟。范蠡功名付西子，庾公風月自南樓。不虞繞指柔百鍊，已幸安心老一丘。從此書來訪生死，漢陽煙樹隔吳頭。
讀劉琨傳 岳珂
古來萬事無真實，頼有區區史筆存。士雅聞雞偶同被，至今起舞說劉琨。
送喬江州將漕江右  其一 岳珂
獵獵英聲世少雙，兩年鄉國望麾幢。才猷牛蔡硎初試，筆力龍文鼎獨扛。風節又新唐十道，恩波仍浹禹三江。澄清何事先經濟，尚使尊賢志未降。
送喬江州將漕江右  其二 岳珂
昔日東州看陣圖，武昌陸續拜魚書。我歸舊齒邦人版，公去新乘使者車。但願世官居鼎鼐，從教野老自犁鋤。西風鴻雁方遵渚，時有音塵接里廬。
次韻喬江州琵琶亭詩二首  其一 岳珂
共生壬子兩仙翁，不爲離春惜斷蓬。鐵撥鵾絃遺響在，繡衣龍節賞音同。穆曹技埒名俱勝，唐宋詩傳句並工。擊節雲篦定誰是，茫茫江月思何窮。
次韻喬江州琵琶亭詩二首  其二 岳珂
一葉西歸老倦翁，高樓突兀記推蓬。景隨湓浦江山改，人與香山歲月同。異世剖符傳事比，出門合轍見詩工。我來君去如鴻燕，休歎長安目力窮。
聞江陵江帥海病訃二首  其一 岳珂
陷陣搴旗久冠軍，兩年爲國守西門。枕戈常抱填膺憤，鑄印方承繫肘恩。汗馬策功雖屢奏，寢蛟遺恨正須論。尺緘一介纔經月，寂寞英聲已九京。
聞江陵江帥海病訃二首  其二 岳珂
荆楚初歸士若雲，連營幾載守空囷。度支入境方移粟，神策呼街自脫巾。我已課無從此有，君方舉故責之新。可憐一夜妖星隕，不見春耕雜渭濱。
得陳元履家書六言四首  其一 岳珂
病骨經秋易怯，人情比日多疎。驚起打門軍將，傳來置驛家書。
得陳元履家書六言四首  其二 岳珂
老病兩無世用，謀謨百不如人。喜見東床論事，誰言下榻生塵。
得陳元履家書六言四首  其三 岳珂
安問經時落落，邊聲鎮日摇摇。寄賀塞翁馬失，决疑天老龜焦。
得陳元履家書六言四首  其四 岳珂
窺戶幾回鵲喜，繞階一夜蛩吟。痛飲政須似舊，安居且願如今。
觀物四首 蛩 岳珂
春蠶繰繭白如霜，機婦停機待天涼。井蛩一夜秋已至，寸絲千結縈柔腸。催租吏囂翁媼怒，裘葛未成心轉苦。篝燈促織永夜忙，悔殺比隣日長語。
觀物四首 蛙 岳珂
鳴蛙恰恰地底鳴，池泉深澈池草青。秧田正枯須水活，龍骨車翻蛙不驚。在池固合憂涸鮒，鼓吹未妨明月步。可憐强聒將何爲，到底官私不關汝。
觀物四首 蟬 岳珂
亂蟬凄咽下復高，逢秋輒作升木號。老夫觸熱思靜卧，夕陽畏見聲嘈嘈。客來畫冊誇莫二，伐木驅蟬蟬不至。不辭來歲無繁陰，正恐先爲斧斤費。
觀物四首 蚊 岳珂
嗇夫利口工噬膚，纖腰蠆尾不受驅。不知一噤何所苦，拍拍攘攘歌且呼。清晨出帷晝藏隙，正是袢蒸炎暑日。但願涼風即日來，且爲蒼生膏血惜。
紫微花 岳珂
凡卉同資造化工，紫微元不待東風。明霞絢爛瓊爲蕊，曉日離披綺作叢。塵境斷無青瑣隔，仙姿元與赤城通。最憐耐久堪承露，誰道花無百日紅。
新刊予西陲奏藁成 岳珂
昔人甫徹棄芻狗，此日已歸談木牛。報國無階空馬革，託身有地早菟裘。乘車載苡纔經謗，三宿戀桑真可羞。掩卷勿驚臣議戇，舜瞳應顧殿西頭。
閒居六詠 早起 岳珂
五夜玉繩轉，雙轤金井寒。背人蚊作市，欺夢蟈鳴官。竹逕風初度，松梢月尚團。踞龜猶汗漫，何計覓乘鸞。
閒居六詠 午睡 岳珂
東日平明際，北窗高卧時。五經方坦腹，百慮且伸眉。蕉覆從疑鹿，槐安更獵龜。覺來還一莞，七椀玉川詩。
閒居六詠 晝閒 岳珂
用關無用地，才與不才間。萬法因心起，幾人如我閒。床頭看黄卷，屋外儘青山。隠几逌然笑，何人戰觸蠻。